open-index/open-wikipedia-markdown huggingface dataset:
莎士比亞

**威廉莎士比亞**，不列顛雅芳河畔斯特拉特福人也。一五六四年生。未及弱冠，喜結蘿絲於閨秀安妮哈瑟，育有一女蘇珊娜，另有二子曰：哈姆內特、朱迪思。而立之年，赴倫敦，交結名流，傾陸海之才，遺世名篇若干。知天命之年隱歸故里，又三載，卒。其在世之末七年也，爲倡優之事則猶肖，於戲文之屬亦猶妙。宮內大臣劇團，後世曰「國王劇團」者，莎氏亦列次其中焉。嘗著劇作三十又八，無一不傳後世而爲人稱頌者。觀其一生，壯年之際，才思最敏。其先，筆路常涉史事，亦多為笑謔之劇，至其晚年，感人事之炎涼，筆走龍吟，多含悲戚之味。所著四悲劇，曰《哈姆雷特》曰《李爾王》曰《麥克白》曰《奧賽羅》者，特爲光耀。詩作百五又四，長篇二，亦領一時之風騷。
阿克巴大帝

**帝阿喀跋**，或譯**厄霸**，蒙兀皇帝也。一五四二年十月十五生。其祖伯布，乃蒙兀始皇，後傳其父胡馬雍。

帝生於西天竺烏馬科城，初，國亂，將亡。族走阿富汗地，輾轉波斯，其父十年收失地而復國。

年十二，皇父崩，隔年登極，時賢臣白蘭汗攝政。國安平，絕群雄割據事。

年十七親政，時國風以穆斯林為官宦，梵人次之。而國中梵人眾而穆斯林稀，帝易其俗，以梵人為權臣。又娶於剌惕普，與之盟。剌惕普族者，梵人武者也。帝以其士擴疆土。是國漸強。因立官制，行集權，新法度，息地頭之勢，是國漸豐。

又立一教，名曰「聖教」，奉天人合一之道，己為神官，頻召博士學者入宮，使之成風。容佛、回、梵、祆、基督諸教，息其之爭。國人皆忠，國中日安。

一六〇五年崩，年六十有三。子加漢子嗣。

帝為君不怯不暴；為將不柔不戾，大略也。通機械術法，多制火器；識絲竹畫工，全才也。雄韜大略，文武全才，又兼仁道，宥恕天下，功及後世，誠一代聖明君也。
葉問

**葉問**，又名**繼問**，廣東南海人也，世居佛山。光緒十九年生，居葉家莊。莊有芸草書塾，問由此啟蒙。莊左有祠，名武師陳華順所居。年十一，遂學詠春於華順，自此好武。尋華順中風，不能授武。師兄吳仲愫乃設館普君墟授拳術，問從之。

問有姐適盧氏，行商香港。於時風波未定，年十六，問父令入學香港聖士提反書院。遇梁璧。璧者，華順師梁贊子也，亦得父傳。問乃隨璧精修拳術，盡得其學。冠，嘗詣日本。民國初，政治復定，方還佛山。日與仲愫等切磋，技藝日進，名顯於鄉里。

日師寇華，問始從戎，學間術於貴州息烽，潛還佛山為細作，復投順德伍蕃，授廣州防務稽查長。民國二十七年，佛山淪陷，日寇佔葉家莊為帥部，家境日敗。夜往聯倡花紗店授拳術。時問所授者，自小念頭，然後黐手，然後散式，及於樁拳，稱陳華順式詠春，皆仲愫所傳。日寇既敗，問事警察，歷年升遷，官至上校隊長。

三十八年，中共建政，問以民國官兵故，恐累及家人，遂與長女取道澳門，潛住香港，終身不言在職故事。得李民之助，安於深水埗，授璧所傳梁贊式詠春拳。黃淳樑、李小龍、梁挺皆其徒也。

五十一年，妻張永成攜二子來港。七十一年卒，長子準承父業，授拳術。問一生好武，志在發揚詠春，合同門各家，建詠春體育會。桃李滿門，世稱一代宗師。

分類:中華民國列傳
農村曲

《**農村曲**》（臺羅：Long-chun-khik）者，臺灣閩南之曲也。始於西曆一九三七年。乃陳達儒撰詞、蘇桐撰曲耳。其唱者，有劉福助、江蕙等。

全曲者，以閩南方言而頌之。述耕者任勞任怨，不為所苦之事焉。
## 據
*數位典藏與數位學習 成果入口網

分類:日治臺灣歌曲
福州市

蓋福建省治**福州市**，派江吻海，山水相依，古來八閩要邑也。別號**榕城**。
## 沿革

古越地也。始皇二十六年，閩越王無諸見降爲君長，以其地爲閩中郡。漢高祖五年，無諸復稱王，領閩中故地，修東冶城，福州初城也。武帝間，閩越反，滅之，徙越人於江淮間，置冶縣，以漢人以實之。

晉代天下搖動，林陳黃鄭詹丘何胡八姓衣冠南下入閩，故福州俗諺有云：「陳林蜀大半，黃鄭滿街排。」謂八姓之多。南朝置閩州，唐始稱福州。天寶元年改長樂郡，乾元元年復稱福州。唐末離亂，王審知據閩地，開閩國，都福州，十八姓人隨軍入閩，今福州人多其後也。閩立五十三年，福州大興，府城擴建。內東九仙山西烏石山北越王山，勢呈鼎立，乃名三山。

宋元以降，文教郁勃。宋時，蔡襄知福州，唱蒔榕樹。至張伯玉知福州時，賡其劃策，廣植榕樹，柯葉徧覆，故別號榕城。宋末端宗即位於閩，景炎元年乃升福州爲福安府，以爲行在。元置福州路。明洪武元年改福州府，其後不革。

清道光廿二年鴉片戰爭新敗，以福州爲通商口，泰西官商教士紛至，竟以爲家，始稍習西化。

中華民國立，廢福州府治，合閩縣侯官爲閩侯縣。民國二十二年閩變，爲中華共和國都，不百日而亡。抗日戰爭間，再爲日據。三十五年置福州市，以爲省治。一九四九年八月十七日，解放軍拔福州，因舊置市至今。
## 分畫

清福州府領縣凡十：閩縣、侯官、福清、長樂、連江、羅源、閩清、永福、古田、屏南，並稱「閩中十邑」。永福者，今永泰也；古田、屏南今屬寧德。十邑言語相近，民風相通。

今人民共和國福州市領六區一市六縣。昔者，俗謂五區八縣。
五區者：鼓樓、臺江、倉山、晉安、馬尾。
八縣：福清、長樂、閩侯、連江、閩清、羅源、永泰、平潭。福清維縣級市，長樂後爲區。
連江縣馬祖鄉，以故繇民國治。
## 地理
閩都東南濱海，西北聯山。重關內阻，群溪交流。三峰鼎峙於域中，二絕高標於城外。襟江帶湖，沃野千裏。南連江廣。北跨溫台，東通吳越。萬裏重山環繞，地沃山強。三峰乃越山、九仙山、烏石山。
## 星野
福州分星，有以兼牛、斗、女者。或惟兼牛、斗，或惟兼牛、女。以三宿其一爲福州之惟屬，亦各有其人。至又有以分星爲天市垣者。又有以爲兼入翼軫者。測得北極出地度分，福州二十五度。若以京師子午線爲中，福州偏東一度。
## 引據

## 博覽

*福州市官府
*福州建置沿革 

分類:福建省區劃
雙城子

**雙城子**，在外滿洲，處烏蘇里江畔。故中國土，今屬俄羅斯。地在海參崴、伯力間。明稱雙城衛，蓋東西兩城並存，故名。東城稱富爾丹，西城稱朱爾根。

清咸豐年間，俄人強佔富爾丹，後清廷訂北京條約，割外滿洲地，雙城子亦在其中。
丹羽長秀

**丹羽長秀**（にわ ながひで），日本戰國、安土桃山時代大名也。織田信長、豐臣秀吉之家臣也。
## 出身
長秀，長政之次男也，生於天文五年九月二十，尾張春日井人。丹羽氏出於良岑氏，祖安世，家於尾張丹羽郡，苗裔因氏焉。幼名萬千代，通稱五郎左衛門。以其武猛揚名，稱“鬼五郎左”；又以堪糧草之任，曰“米五郎左”。
## 事蹟
### 信長家臣
其家本斯波家臣，年十六，仕信長。年十九，初陣於梅津表之戰。後于弘治二年從信長於稻生之戰，永祿三年陣於桶狹間，然未從擊殺今川義元。永祿十一年，信長奉義昭上雒，從攻六角於觀音寺城，有戰功。洎其攻美濃，兼以長篠、越前之功，位益重。既有軍功，又長於政事，督安土城。故得近江佐和山城與若狹一國。天正九年，信長陣其兵，閱之于京都，家臣悉以次進，唯長秀以寵故得為首。於信長諸家臣之中，名位惟亞於柴田勝家。倂於柴田勝家、滝川一益、明智光秀、羽柴秀吉擔當諸軍事，為信長所重。

### 秀吉之臣
本能寺事變後，隨秀吉伐光秀，且同秀吉立信長嫡孫秀信，受越前、若狹、加賀領共百二十三萬石。天正十三年尋病薨，或有秀吉毒殺之說。
伯力

**伯力**，在外滿洲，處黑龍江、烏蘇里江畔。故中國土，今屬俄羅斯。其名由「博和哩」，乃滿洲語，豌豆也。

唐屬黑水都督府領；遼屬五國部節度使領；明屬奴兒干都司領；清屬吉林將軍領。康熙間，俄人數圖之，未果。至咸豐時，外夷橫行，無力抗俄，遂訂北京條約，割外滿洲地，伯力亦在其中。
西南大學

**西南大學**者，蓋西南地重慶之一大學也，立乎重慶北碚。今有生員凡六萬人，圖書館藏四百萬餘。

## 史

光緒卅二年，清府立川東師範學堂。

民國廿一年，川东共立师范学校舉乡村师范专修科。時，得廿一軍同眾社會雅士之助，校董會秋成。

“開辦之初，以經費基礎未固，規模又只一班，乃由政府劃歸川東師範學校辦理，而附設其中焉”。 專修科蓋盡研鄉村問題、育中級鄉村師範之健全師資為宗旨，斯年入單班卌生矣。凡高中、乃侯師範畢業亦或同學力、齡十九卅歲間者、經校錄取者，即可入學。

翌年二月，鄉村師範專修科遷磁器口，班次增，規制擴，仍川東師範學校譴師授課。至七月，川府頒發《四川鄉村建設學院辦法及組織大綱》，並撥款４萬，更名四川鄉村建設學院，乃立本科。

攸由鄉建院之名不合時之學制，川教廳蓋於民國廿五年八月訓令鄉建院更為四川省立教育學院，委高顯鑒為院長。次年二月，教育部乃批，准予設立。

時至西元二〇〇五年，西師西農兩校合併，定名「西南大學」。
臺北一〇一

**臺北一〇一**，高踞邑中，巍然屹立，凌駕群樓。主樓聳入雲霄，垂五百有八公尺，層樓百一，地下五層。側附裙宇，設肆其中，百貨充牣，琳瑯滿目。建於西元二千有四年歲末，其高也冠於寰宇，號天下第一。至二千有十年，為哈里發塔所超。然猶為島中之最。營運由金融大樓掌理，商賈雲集，貨賄公行。

## 獎
甫落成，高五百有八公尺，當世稱最，遂獲「安波利斯摩天建築獎」。二千十一年，得「領先能源與環境設計」白金級認證，謂之全球綠色建築之冠。二千十六年，獲「世界高樓建築與人居協會」營運卓越獎，並及亞洲責任企業「綠色領導獎」，復更「領先能源與環境設計」白金認證。二千十九年，列全球五十高樓。二千廿三年，復獲「健康建築標準」白金認證。

## 據
哈里發塔

**哈里發塔**，或譯**哈利法塔**，原名**杜拜塔**，舉世至高之樓也。處阿拉伯聯合大公國杜拜，二〇〇四年起工，二〇一〇年竣工。高八百二十八公尺，凡百六十九層。

備有望臺、客棧、酒館、商舖等，窮奢至極。
朮忽教

**猶太****教**，本稱**一賜樂業教**，或以其食肉必剔除獸筋，號為**挑筋教**。又以其徒常冠青帽，呼為「藍帽回回」。

其教惟祀一神，名曰雅威。教規至嚴，以直呼神名為大不敬，故相戒諱言。又以免冠朝天為黷神，故常覆青帽以蔽其首。耶穌、清真二教，皆濫觴於是。

迨及近世，教義屢變。其重經師之正傳，判為四宗：曰正統，曰保守，曰維新，曰復興。又有別傳曰卡拉派者，不宗《塔木德》《密西拿》諸注疏，惟《塔納赫》是遵。

蓋猶太、耶穌、清真三教，皆奉《舊約》中亞伯拉罕先知，同源而異流，故世有天啟三宗之稱。
## 註

## 據
海地

**海地**，中亞美利加之國也。處加勒比海中伊斯帕尼奧拉島之西，東接多明尼加。方二萬七千七百五十公里，口千萬有餘，都太子港。法語暨海地克里奧爾語俱為官話。一八〇四年去法而立國。

自立國以降，紛亂迭起，故民不聊生。二〇一〇年正月，地震，毀屋無數、傷亡慘重，國際馳援之。

海地爲中華民國之友邦也。

二〇二一年，海地之總揆偌福訥·莫伊茲受戮於其中宅，其刺客哥倫比亞人也。
氧

thumb|200px|液態之氧，於常溫即沸
**氧**，舊譯**氱**、**養**，原質也，其符號為O，次第居八，屬氧類，乃非金石之屬。其性剽銳，善奪他質之電子，為強氧化之劑，多與他質化合而生氧化物。居常為無形之氣，視之無色，若化作液、凝為冰，則呈湛藍。考之宇宙，其輕重之數列第三，僅亞於氫、氦二氣。常溫之下，兩兩相結，是為氧氣，充盈於大氣之中，十居其二。至於九野之地，半乃斯質，多與他物雜糅而存。且夫火之燃也，必資乎氧，絕之則熛焰立滅。

蓋氧者，生靈吐納之所須，飛潛動植，絕之必斃，性命之所繫也。若與氫、碳相合，因其銖兩多寡，遂生諸般有生之質，若朊、核酸、醣、膏脂之屬是也。即諸無生之質，若甲殼、齒牙、骸骨，亦皆見其跡。凡含靈之體，多半為水，而水亦含氧焉。草木有受光合之功，化水與碳酸氣以生氧。然氧性悍急，易發變更，輒與他物併為合質，故大氣之氧，多賴草木孳生。若三氧相結，則為臭氧，此乃同本而異構者也。浮於九天之上，結為臭氧之層，遮蔽紫外之線，護佑蒼生。然若沈於地表，則雜乎霧霾，反為穢惡矣。若夫低地軌道，有單子之氧，善朽蝕星槎。

昔西曆一七七四年，英國格致家約瑟夫與瑞典醫士舍勒，各自創獲。後三年，法國格致家拉瓦節察其實性，遂破舊日燃素之謬說。拉氏謂其能生酸水，名之曰「製酸者」，東瀛遂迻譯為**酸素**。清季徐壽譯作「養氣」，取長養生機之意。後世欲一其部首，凡氣態之質，皆從气部，因更名為「氧」，遂沿用至今。

## 攷
吉星文

**吉星文**，字**紹武**，清光緒三十四年生，河南扶溝人也。

民國十一年，從族叔鴻昌投馮玉祥所領之西北軍，素有戰功。

及後，玉祥為國軍所敗，蔣中正整飭餘部為二十九路軍，使宋哲元督之。

二十二年，以星文素有戰功，擢為團長，二十五年，奉調守宛平。於次年盧溝橋事變中禦寇二十餘日者，即星文部也。

寇既平，三十五年，授七十七師三十七旅長。

中華人民共和國立，星文隨國府渡臺。

四十四年，除澎湖防衛副司令。

四十七年，晉中將，為金門防衛副司令。五月二十八日，國防部長俞大維率金門防衛部司令胡璉、參謀長劉明奎巡金門防務，解放軍乃私謀之。酉時，星文與副司令趙家驤、章傑於明德湖晚餐，解放軍遽以炮火襲金門，趙、章陣亡，星文重傷，未幾而歿，年五十一歲。

分類:中華民國列傳
錫

**錫**者，化學元素也，符號Sn，原子序五十，屬主族、五金之類，銀白，所耗廣。展性佳，不易鏽矣。可自其氧化礦錫石所得，雲南、馬來西亞諸地多產之。

## 史
昔，時人已知混錫、銅、鉛而得青銅之法。前卅六世紀，初始銅錫融合則硬。前七世紀，得純錫。戰國時用以製武器，無錫因此得名，相傳無錫戰國時產錫，錫礦用盡之時，眾以無錫命之，託天下無爭。

## 物用
錫之所耗廣，可作鉛、鋅、鋼之防腐層，亦可製合金。氯化錫可用於印刷，作還原、媒染也。玻璃板者，以熔化玻璃澆於錫板而得之，能使其平滑也。錫紙者，可包裝菜餚、藥材。可鍍之於銅鐵而得鍍錫鐵（馬口鐵）也。因其性可防鏽，可製錫罐儲食。有機錫者，可作官品試劑也。
錢鍾書

**錢鍾書**，字**哲良**，又字**默存**，號**槐聚**，清宣統二年生，江蘇無錫人也。父基博，善古文。伯父基成無後，以鍾書繼之，基成每之茶館聽書，鍾書輒隨焉。

初，基成親為鍾書開蒙，後，基成夫婦嗜鴉片，起居無常，漸失管教。基博憚之，俟其不在側，每厲教鐘書。

總角，入東林小學，未幾失怙。冠，入清華大學外文系，頗顯其名，與曹禺、顏毓蘅並稱清華外文「龍虎狗三傑」，以鍾書居首。博閱清華館藏，輒作眉批，今猶存焉，世謂「錢批」。學成之滬，任教光華大學。

民國二十四年，應庚子賠款官貲留學之試，得魁首。留學英國牛津大學埃克塞特學院。二十六年，獲副博士學位。乃入法國巴黎大學進修。旋歸國。時寇犯中華，平津滬繼陷，諸學府南遷雲南，立西南聯合大學，锺書從之。二十八年，歸滬省親，未復投焉。後，嘗作《圍城》，隱南行掌故。

鍾書精研古文、國故、批評之學，著《談藝錄》、《管錐篇》、《宋詩選註》。

一九八二年，授中國社會科學院副院長。

一九九八年十二月十九日沒，年八十九歲。

## 家屬
*妻：楊絳，故北京女子師範學院校長蔭榆之內姪女也。
*女：錢瑗。

分類:中華民國列傳
分類:無錫市列傳
泉鏡花

**泉鏡花**，名**鏡太郎**，以號行，明治六年十一月四日生，日本金澤下新町人。

父淸次，工名政光，工匠。母鈴，中田萬三郎豐喜末女，生江戶。

明治十三年四月，入養成小學学校。

十六年十二月，母產次女八重，未幾而逝去，享年廿有九。鏡花深哀。

十七年六月，隨父之石川郡松任，拜摩耶夫人像，爾來終生信仰摩耶。

九月，進金澤高等小學校，明年轉北陸英和學校，學英語。廿年，亦退學，講英語等於金澤私塾。

廿二年四月，讀《二人比丘尼色懺悔》於朋友寓居，志小說。《二人比丘尼色懺悔》者，小說，尾崎紅葉撰。六月，遊富山。時，求錢叔母等，濫讀書，養志。十一月，欲入紅葉門，乃出鄕關，上京。

廿四年十月十九日，訪牛込紅葉邸，請入門，紅葉快諾。自是以來，寓尾崎邸。明年十二月，金澤有大火，鏡花帰鄕。除之以外，鏡花常在尾崎邸，爲雜用，大得紅葉信。

廿六年五月，始連載《冠彌左衞門》於京都日出新聞。係紅葉斡旋。時，不評，新聞社以故欲捨之，紅葉請新聞社不捨，且援鏡花，《冠彌左衞門》竟完結。同年，又撰《活人形》（探偵文庫）、《金時計》（少年文學）。八月，欲治癒脚氣一時歸鄕，途遊京都、北陸，歸京。以此行撰《他人之妻》。

廿七年一月，父逝去，失生活所賴，再歸金澤，於是志以文筆爲米鹽之途。撰《豫備兵》、《義血俠血》等，經紅葉斧鉞，揭載於讀賣新聞。以如編纂実用書糊口，廿八年，撰《夜行巡査》（文藝俱樂部）與《外科室》（同前）。《夜行巡査》，於《靑年文學》上得田岡嶺雲賛辭，由之得揭《外科室》於《文藝俱樂部》卷頭。於是鏡花文壇上地步定。六月，歸金澤，省祖母。

昭和十四年七月下旬，以癌性肺腫瘍病臥，九月七日卒，年六十有七。葬東京豐島區南池袋雜司谷靈園。

妻鈴，本妓。

分類:昭和列傳
分類:石川縣列傳
金奎植

**金奎植**（韓國語︰**김규식**），號 尤史（우사）。 韓國獨立運動家、爲政者。朝鮮慶尙南道釜山人, 原鄕淸風。一八八一年一月二十九日生。嘗任大韓民國臨時政府 副主席。 一九四五年 光復後 韓國國共合作。一九五〇 十二月十日卒，年六十九。
武穴市

**武穴市**，古稱廣濟縣，風雜吳楚，地分荊揚。襟九江而枕匡岳，扼楚咽而控吳越。北周大象元年，北朝新領江淮，遂析齊昌地置縣，肇曰：永寧縣。隋廢，唐武德四年復置永寧縣，治梅川。天寶元年，沐天恩佛澤，因禪宗四祖道信故，御賜“廣施佛法，普濟眾生”，更名為廣濟縣。一九八七年，廢廣濟縣，更名武穴市，以其時縣治武穴鎮名。

## 地理

南臨大江，北倚匡岳。《水經注》謂曰青林口。境南皆故九江鴻道，利耕作。湖汊溝渠，阡陌交通，民世耒耜，魚米饒富。

## 人文

漢初，樊噲筑女兒城。東晉太元間，慧遠法師卓錫黃牙寺。南朝時，鮑照隱居太平山，今存讀書台遺跡。未置縣前，境內以徐、梅為大族。唐天寶后，江右舊族悉遷江淮間。故境內世族均自江右而來。

## 它典
* 武穴市政府 

分類:湖北省區劃
鴨脷洲

**鴨脷洲**，島也，在香港島西南，方公里有奇，口八萬。

夫鴨脷者，鴨之舌也，島形似鴨舌，故名。

## 車馬
要道：
*鴨脷洲大橋
*鴨脷洲橋道
*鴨脷洲大街
*利南道
*利東邨道
*利枝道
*鴨脷洲徑
*鴨脷洲海旁道

港鐵： 
*南港島轍：利東驛、海怡半島驛

義輿：
*九巴、新巴、城巴、越海廂車、夜行義駕
*綠御車
*紅義駕
*渡海小輪

## 據
* WorldIslandInfo.com島嶼誌
美式足球

**美式足球**（American Football）者，或曰**美式橄欖球**、**花旗蹴鞠**亦可，蓋橄欖球之屬也。及橄欖球至花旗國，國人重治其規章，譬如前向傳球之屬。比賽者多衝撞，故需重裝被甲，以避傷禍。

美式足球產于美國，流行甚也。兩隊，各遣十一人，各司攻守，需將球入對方“達陣區”為任，凡持球、傳球兩法皆可，得分方法甚多，譬如持球達陣，傳球至同士于達陣區中，或將直放于地之球踢過兩枝門柱之間，又曰射門。賽分四節，賽時約二，終時得分多者勝。

美式足球狀似橄欖，頗類橄欖球，然亦有別也。美式足球上縫線，色白，以利抓球及傳球。而橄欖球略大，未置縫線。
天工開物

**《天工開物》**，明宋應星所撰。成於明崇禎十年丁丑孟夏月。卷分前後，有萬貴五谷而賤金玉之義。

或曰：「士子埋首四書五經，飽食終日卻不知糧米如何而來；身着絲衣，卻不解蠶絲如何飼育織造」應星感焉，於遂不复應試，曾遊大江南北，捕貂於東北，探珠於南溟，採玉於和闐。
後樂園

**後樂園**，園林也，在日本岡山，十三萬三千公尺見方。與兼六園、偕樂園，竝稱日本三園。三園之始，眾說紛紜，蓋兼六園以雪見長，後樂園以月馳名，偕樂園以花著稱，是故有「雪月花」之贊。江戶初，岡山藩主池田綱政命代官津田永忠造之。貞享四年始，元祿十三年竣，凡十有四年。初名後園，明治四年，易名後樂園，取意「後天下之樂而樂」也。
馬步芳

縮圖|右|馬步芳
**馬步芳**，字**子香**，經名**胡塞尼**。甘肅河州人也。祖海晏，贈記名總兵。父麒。步芳其第二子也。光緒二十九年生，民國十年投西北軍，十七年拜師長。民國二十六年，戰共產黨於高臺，大敗其西路軍，坑殺六千餘。紅五軍陣歿無遺。旋引兵七萬拒紅軍東向，紅軍乃為改道，西走。三十八年，理西北軍政，爲彭德懷所潰。事聞於毛澤東，澤東不許其降。兵敗奔埃及，謁其王，王賜之一邸。後經埃及入阿拉伯，受命爲大使，因留而不返。步芳好治闈中，欲納女侄為妾，事發，褫官。西元一九七五年，卒於阿拉伯。今西寧有其故第。子繼援。

分類:中華民國列傳
發勃耳

**發勃耳**者，法蘭西人也。西紀一千八百二十三年十二月二十一日，生於法蘭西阿韋龍省三麗恩。父案徒和奴，不得定職，常轉轉業。母差爾虞氏。

發氏好生物，特愛昆蟲。任教師傍，究蟲生態，撰《昆蟲記》。凡十卷，記蟲生態，入微穿細，所載之蟲，種窮繁多，不可勝數。

一千九百十五年十月十一日，卒。享年九十有三。

妻茉莉，美羅爾氏。
兼六園

**兼六園**者，日本金府公園也。與偕樂園、後樂園合，稱日本三園。

## 沿革
其地，在金城南鄰，本空隙也。文政二年，第十二藩主前田齊廣退隱，命工造營。五年，竣工始家於此。人號曰竹澤御殿。同年，賜兼六園扁額松平定信。兼六之名，意取「園圃之勝，不能相兼者六。務宏大者，少幽邃，人力勝者，少蒼古，水泉多者，無眺望。兼此六者，惟湖園而巳」。七年，齊廣卒，子第十三藩主齊泰，毀其家。

慶應四年，徳川慶喜奉還大政，江戶終，明治始，制度維新。因廢城主，前田氏出金城，政府収之，兼六園亦屬政府。於是政府，變私庭爲公園，改名兼六公園，許百姓遊園。此意欲倣泰西之俗，以示西人脫亞入歐。

復舊名。

大正十一年，爲名勝。

昭和六十年，進爲特別名勝。

今客自國内外至，四時不絶，數以萬餘數。

## 造物
徽軫燈籠。

唐崎松，第十三加賀藩主齊泰，自近江琵琶湖畔唐崎，取種子植之黒松也。

雁行橋。

七福神山，置擬七福神之天然石，第十二加賀藩主齊廣所造之竹澤御殿迹也。

瓠池。

菊櫻。

明治記念之標，日本武尊像也。

鶺鴒島。

根上松。

花見橋。

山崎山。

梅林。

時雨亭。

内橋亭。

榮螺山。

夕顏亭。

瓢池。

翠瀧。
宋徽宗

**宋徽宗**，諱**佶**，神宗十一子。

元豐五年十月丁巳降誕，初封端王。元符三年，哲宗崩，無嗣。大寧郡王佖以眼疾不得立，議立端王佶。左僕射章惇止之，謂：「端王輕佻，不可以君天下。」力主立蔡王似。向太后曰：「均是神宗子，何必然。」乃立端王，出惇為雷州司戶。

帝妄耗百出，不可勝數。時有蔡京、王黼、童貫、朱勔、李彥、梁師成等群小擅權，人呼曰六賊。搜刮民財，窮奢極侈，庶民苦不堪言，宋江、方臘之輩揭竿而起。

政和五年，女真酋長完顏阿骨打稱大金皇帝，伐遼，破黃龍府。帝聞之，欲與之盟。宣和二年，遣使如金定約，謀擊遼國。四年，帝聞金伐遼，遣童貫領兵十萬助之。

七年，金滅遼，復伐宋。帝禪位欽宗，為太上皇。

靖康元年正月己巳，詣亳州太清宮，行恭謝禮，遂幸鎮江府。四月己亥，還京師。

二年二月丁卯，金兵破汴京，帝與欽宗降，金人脅帝北行。金主吳乞買許之，令赴阿骨打廟行牽羊禮。封帝為昏德公，欽宗為重昏侯，居韓州。康王構聞之，稱帝於應天府，是為高宗，更元建炎。

高宗屢遣使求和於金，欲歸徽、欽二帝，金人不許。四年，金流帝於五國城。

紹興五年四月甲子，崩於五國城，年五十有四。

七年九月甲子，聞於臨安，高宗哭之慟，遙上尊諡曰聖文仁德顯孝皇帝，廟號徽宗。

十二年八月乙酉，梓宮還臨安。十月丙寅，權欑永祐陵。十二月丁卯，祔太廟第十一室。

十三年正月己亥，加上尊諡曰**體神合道駿烈遜功聖文仁德憲慈顯孝皇帝**。

## 藝文
帝好藝文，為古今書畫名人，工楷而能獨立章法曰瘦金體，復善畫，至有以畫取士者，其愛畫若此，復得賞鑒之惠，昔帝嘗出題，曰「山中藏古寺」，御覽之，而狀元者畫中不過僧一人，水一帶，墨幾點。是為「藏」也。帝令撰《宣和書譜》、《宣和畫譜》、《宣和博古錄》等，中國藝術之盛，徽宗居功甚偉。

帝喜題跋，所題之畫曰御題畫，畫下嘗署花押「天下一人」。

## 攷
*元脫脫等，《宋史》卷二十二 本紀第二十二 徽宗四
蒲公英

**蒲公英**者，草本。一株單花，色黃。美國有俗，釀花瓣為酒，曰**蒲公英酒**。種有冠毛，風吹遠颺。根長大，多超五十釐米，或至一米。燥而炒之，可代珈琲，云**蒲公英珈琲**。葉味苦而可食，歐洲、中東俗，以沙律食之。勢力甚猛，雖柏油路，見能生長。

日人愛之，幕末時爲園藝，得數十品。童蒙有俗，吹莖聞音，名之**草笛**。

今日本蒲公英野生者，可依其源二分。一曰在來種，古有也；一曰外來種，外來也。在來種較之外來種，種數頗少，開花不長，莖丈不高，故可見之地，狹於外來種。今學者欲究交雜，可藉細胞酵素之異得之。
海南省

**海南**者，或曰**瓊**，中華人民共和國之省也，于雷州半島之南。西對越南，東瀕臺灣。方三萬三千九百二十公里，口八百五十萬有奇，通瓊語。海南，島也。似橢梨，周平而中聳，環爾階梯地貌。因其地緣，亦為兵家之地。
## 沿革
唐虞之世為南交之地，夏、商、周三代，為揚越之南裔。秦皇三十三年，混一天下，設桂林郡、南海郡、象郡，徙口十萬於斯，以海南島為象郡之外徼。秦漢之交，中原戰亂，秦龍川令趙佗自立為南越王。

漢武帝元鼎六年，伏波將軍路博多、領甲士平定南越之亂。

元封元年，置珠崖郡、儋耳郡。漢元帝初元三年春又罷珠崖郡，下詔放棄珠崖郡，設置朱盧縣，隸屬交州合浦郡。漢時，自漢武帝元封元年置郡設縣，至漢元帝初元三年罷棄，歷六十五年。

東漢建武十九年癸卯，伏波將軍馬援平定交趾，往來南海，撫定珠崖，複置珠崖縣，屬合浦郡，而省朱盧縣。

東漢明帝永平十年丁卯，複置儋耳縣，珠崖、儋耳二縣均隸屬於合浦郡，督於交州。

吳赤烏中，於雷州半島置珠崖郡，領徐聞、朱盧、珠官三縣，屬高州。

晉武帝太康元年，省珠崖郡，併入合浦郡。朱盧改為玳瑁。合浦郡領合浦、南平、蕩昌、徐聞、玳瑁、珠官陸縣。屬交州。不久廢珠官縣。

宋文帝元嘉八年，復置珠崖郡，治徐聞，尋廢。以珠官、朱盧屬越州。梁朝武帝大同中，於廢儋耳郡處復置崖州，屬廣州。時儋耳歸附俚僚首領冼夫人，冼夫人請命于朝，故置崖州。《北史》及《隋書》載「海南儋耳歸附者千餘峒」，是為「海南」。

## 它典
*海南省政府 
## 據

分類:中華人民共和國諸省
儋州市

**儋州**者，一名「儋耳」。海南島屬地，今屬中華人民共和國海南省之地級市也。南朝梁大同中，置崖州於廢儋耳之地。唐高祖武德五年，改郡爲州。民國，設州爲縣，稱「儋縣」。

先秦古籍《山海經》海內南經作「離耳」，郭璞註：「鎪離其耳，分令下垂以為飾，即儋耳也。」一作聸。東漢《說文解字》耳部：「聸，垂耳也。從耳詹聲。南方有聸耳之國。」《漢書》云：「儋耳者，大耳種也。」《儋縣誌》曰：「其人耳長及肩。」

儋州乃東坡謫居之地，其宋時古迹甚多。教化日興，弦歌四起，從師東坡習爾而爲之。今儋州臨北部灣，方六千五百餘里，口九十餘萬。

## 它典
* 儋州市政府 

分類:海南省區劃
歐盟

**歐盟**，歐羅巴洲諸國所締之盟，依一九九二年《馬城條約》而立。當今成員凡廿七國，共作農工商業，共用通貨，曰歐圓。

## 肇造之基礎
* 歐羅巴共同體，析為關稅同盟、統一市場、共同農業政策、共同漁業政策、單一貨幣、申根條約等諸部；
* 共同外交與安全政策
* 刑事事件之警政與司法合作

## 盟國

今者盟國凡廿七。
# 一九五〇年創始國
#* 法國
#* 意大利
#* 荷蘭
#* 比利時
#* 盧森堡
#* 聯邦德國（西德）
# 一九七三年補
#* 愛爾蘭
#* 丹麥
#* 英國
# 一九八一年補
#* 希臘
# 一九八六年補
#* 葡萄牙
#* 西班牙
# 一九九五年補
#* 奧地利
#* 芬蘭
#* 瑞典
# 二〇〇四年補
#* 波蘭
#* 拉脫維亞
#* 立陶宛
#* 愛沙尼亞
#* 匈牙利
#* 捷克
#* 斯洛伐克
#* 斯洛維尼亞
#* 馬爾他
#* 賽普勒斯
# 二〇〇七年
#* 保加利亞
#* 羅馬尼亞
# 二〇一三年
#* 克羅埃西亞

注：一九九〇年，歐盟領土因東西德合而張。

是廿七國外，又摩納哥、安道爾諸歐洲小國亦與之有案。

歐盟國之海外領地，若格陵蘭之屬，非南美法屬圭亞那不屬。

賽普勒斯于二〇〇四年五月一日入盟，而其治不及北賽普勒斯土耳其共和國實也。

挪威于一九七二年并一九九四年公投與盟而再，否，不屬。而有「歐洲經濟區協定」（EEA）令得盟享。

塞爾維亞、波士尼亞赫塞哥維納兩國，歐盟議會視之「將與盟國」。

英國於二〇一六年公投自立於盟，並於二〇二〇年一月三十一日離之。

## 考


## 它典
* 歐盟官址
湖南省

**湖南省**，在華中之南，簡曰**湘**，省會長沙。處長江中游，洞庭之南，因以為名。北接湖北，東鄰江西，南臨廣東，西南毗廣西，西及貴州，西北挾重慶。

周時，屬楚地。唐廣德二年，置**湖南觀察使**，始見湖南之名。因湘江廣植木芙蓉，繁花似錦，光輝燦爛，遂又稱芙蓉國。民言湘語。湖南屬漢地，然族裔繁多，有土家、苗、侗、瑤。

## 政區
轄地級市十三，自治州一，茲列之。
*長沙市
*株洲市  
*湘潭市  
*衡陽市
*邵陽市  
*岳陽市  
*張家界市  
*益陽市  
*常德市  
*婁底市  
*郴州市  
*永州市  
*懷化市  
#### 自治州
*湘西土家族苗族自治州

## 外典
*湖南省府

分類:中華人民共和國諸省
七二七年

## 大事
*日僧行基創建:ja:普門寺 (豊橋市)。
*渤海國遣使至日本國
*正月，唐蕃战争之青海之战。蕃將悉诺逻恭禄於青海湖西被王君㚟败。
*十月，唐蕃战争之瓜州之战。蕃陷瓜州，河西节度使萧嵩以反间计，使赞普殺悉诺逻恭禄。

## 生

## 卒
孫叔敖

**孫叔敖**者，楚之處士也。虞丘相進之於楚莊王，以自代也。三月為楚相，施教導民，上下和合，世俗盛美，政緩禁止，吏無奸邪，盜賊不起。秋冬則勸民山采，春夏以水，各得其所便，民皆樂其生。

莊王以為幣輕，更以小為大，百姓不便，皆去其業。市令言之相曰：「市亂，民莫安其處，次行不定。」相曰：「如此幾何頃乎？」市令曰：「三月頃。」相曰：「罷，吾今令之複矣。」後五日，朝，相言之王曰：「前日更幣，以為輕。今市令來言曰『市亂，民莫安其處，次行之不定』。臣請遂令複如故。」王許之，下令三日而市複如故。

楚民俗好庳車，王以為庳車不便馬，欲下令使高之。相曰：「令數下，民不知所從，不可。王必欲高車，臣請教閭裏使高其椛困。乘車者皆君子，君子不能數下車。」王許之。居半歲，民悉自高其車。

此不教而民從其化，近者視而效之，遠者四面望而法之。故三得相而不喜，知其材自得之也；三去相而不悔，知非己之罪也。

## 據

*《史記·循吏列傳》

分類:周列傳
嚴復

**嚴復**，初名**宗光**，字**又陵**，一字**幾道**，號**觀我生室主人**、**天演宗哲學家**等，晚號**瘉壄老人**，侯官人氏。

嚴家先世河南固始籍，自李唐末造，始祖懷英公諱仲傑，以朝議大夫隨王潮由中州入閩，即家於侯官之陽崎。先高祖諱煥然，嘉慶庚午舉人，曾任松溪縣學訓導。先曾祖諱秉符。嗣曾祖諱秉忠。先祖諱振先。自先曾祖及先祖二世，皆以醫為業。

咸豐三年十二月十日，嚴復生。四五歲時，有鑿井者設架高丈餘，復顧旁無人，竊登架，俯視井底，大呼「圓哉！圓哉！」其母聞而出視，大警，然又不敢斥之，蓋恐其懼而下墜也。遂佯為悅狀而言曰：「兒真本領過人，如能憑梯下降，則更能幹矣。」及下，始笞責之。此其母教之一斑。

復少而穎異，從黃少嚴先生肄經史。每有所詮論，輒矯然自辟蹊徑，揮毫如有神助。名言弘理，老儒為之撟舌，而甫舞勺年也。時閩督沈文肅公膺廷旨主船政，招試英俊，儲海軍將才。嚴復應試，以文用冠其曹，則年十四也。

既卒業，從軍艦練習，周歷南洋、黃海。日本窺臺灣，葆幀奉命籌防，挈之東渡調敵，勘測各海口。光緒二年，派赴英國海軍學校肄戰術及炮臺建築之學，每試輒最。侍郎郭嵩燾使英，賞其才，時引與論析中西學術同異。學成歸，北洋大臣李鴻章方大治海軍，以復總學堂。二十四年，詔求人才，復被薦，召對稱旨。諭繕所擬萬言書以進，未及用，而政局猝變。越二年，避拳亂南歸。

是時人土漸傾向西人學說，復以為自由、平等、權利諸說，由之未嘗無利，脫靡所折衷，則流蕩放佚，害且不可勝言，常於廣眾中陳之。復久以海軍積勞敘副將，盡棄去，入貲為同知，累保道員。宣統元年，海軍部立．特授協都統，尋賜文科進士，充學部名詞館總纂。以碩學通儒征為資政院議員。三年，授海軍一等參謀官。復殫心著述，於學無所不窺，舉中外治術學理，靡不究權原委，抉其失得，證明而會通之。精歐西文字，所譯書以瑰辭達奧旨。

宣統三年，復為清廷國樂《鞏金甌》度詞。詞曰：「鞏金甌，承天幬，民物欣鳧藻，喜同袍，清時幸遭，真熙皞，帝國蒼穹保，天高高，海滔滔。」並具英文譯本。

革命後，袁世凱以先朝顧命之臣，乃冒猥攘竊共和首領之位。兇圖既遂，尚覬覦神器，謬為籌安之說，自文奸欺。而側媚之臣，群相扇攪，洪憲之亂作矣。或以詭譎探嚴復之意，且竟不謀而暑其名於所謂籌安會者，於是天下咸疑之。復遂浩然南歸。

民國十年卒，年六十有九歲。子四：璩、琥、璿、玷。葬鵝頭山。

世謂林紓以中文溝通西文，嚴復以西文溝通中文，並稱「林嚴」。譯著甚豐，《天演論》、《原富》、《群學肄言》、《穆勒名學》、《法意》、《群己權界論》、《社會通詮》等。并有《嚴侯官先生全集》等傳世。

## 參見
* 《清史稿》
*《嚴幾道先生傳》
*《嚴復生平事略》
*《侯官嚴先生年譜》
王江民

**王江民**，山東煙臺人，一九五一年十月生於上海，中華反電腦病毒名家也。

年三歲，罹患小兒麻痹，腿遂有痼疾。幼，學駕自行車，以疾不得便，輒有傷焉，然自學不顧，竟成，其勤勉若此。

文革亂中，學業止乎初中，乃務工於小坊，自習機械、光電諸學，皆有成，多獲褒獎。及亂止，本可續學，奈何其業精，所司竟無可繼之者，不得以行。

一九八九年，時個人電腦方興于中國，江民年且不惑，然自思他日倘得假電腦以助光電，必成速效，遂研習之。學有初成，即製軟體以輔其子學，頗得其效，沽之於報端，郵以達之。未幾，其所製之軟體為電腦病毒所擾，購者不省，皆見責以其程式有誤，乃發軔編程以除毒。

越年，病毒氣焰日漲，江民乃於報刊載病毒特徵代碼，七日一新，號曰《反病毒公告》。有先購其所售之除毒軟體者，倘依法錄存之，即可自新軟體查殺之技，謂曰「升級」，毋須再購也。蓋斯時互聯網未廣，不得方便升級之法也。由是，其殺毒程式名KV者，遂顯名於天下，趨者若鶩。

一九九六年，立北京江民新科技術有限公司，專司殺毒軟體之製售，或云其用者嘗居中國殺毒軟體十之有八，然近者其勢漸微。

二零零八年，第二十九屆奧運會組委會特聘為網路與資訊安全指揮部專家。

二零一零年，四月四日，漁於京西信翔魚池，突發心疾，尋卒，年六十。海內聞之，無不訝嘆，諸製售殺毒軟體者，或師出其門，或儼然分庭，率皆去主頁之彩以悼之。

江民疏財樂捐，資貧苦孤殘累逾百萬，二零零一年，立「江民特教園丁獎」，褒業特教者。
分類:山東省列傳
山

**山**，地之高者也。所以稱山，非以其高下，由土人觀而已。其勢緩則稱丘，其勢連則稱脈。

山之立也，本地下高熱。地下熱，土岩融成漿，地殼銜之如蛋。唯地殼不一連，遂如數木浮於湯上，相觸甚繁。久之，重者沒其下，輕者薦而上，多連成脈。山之至高者由是而得，若喜瑪拉雅、若安第斯、若阿爾卑斯。

有地殼久觸，其沿裂，漿自地下噴出，遇氣凝成新土，積而成火山。亦有以地下一點高熱，於殼心穿出者。此山中有口，岩漿噴出處也。巨噴亦得高山，若乞力馬扎羅、若長白山。久之山隨地移，去沿日遠，亦有不復噴者。若長山。

山久立，常經風雨，山土蝕去，下多石者山形犖確，少石者久蝕成原。

凡山者，既立於溼氣中，皆能集水而流。小者有溪，大者可至江河。水之流日深其道，久亦成谷也。

山之高者，溼氣凝附，冰狀若川。冰川因時而下移，亦能侵山勢，斧成深谷。冰川亦長河之源也。

山高近日，日光中有紫外線，久處傷膚。積氣亦薄，不足人用。高處陵峭多寒，不能稼穡。故山中多草木鳥獸而少人居。高山則水凝成冰，草木不生，鳥獸絕跡。山石藏五金，人利取用，雖危而不絕。山得天斧鑿，奇形可觀。故登山而遊者，古來不鮮也。

今山之十高，其九在喜瑪拉雅，其一在喀喇崑崙，今列如下：

至高者聖母峰，高八千八百四十四公尺；第二者喬戈里峰，意謂高大雄偉，高八千六百十一公尺，十高唯此在喀喇崑崙；第三者干城章嘉，意謂五巨寶藏，高八千五百六十八公尺；第四者洛子峰，意謂青色天女，高八千五百十六公尺；第五者馬卡魯峰，高八千四百六十三公尺；第六者卓奧友峰，意謂首席尊師，高八千二百一公尺；第七者道格吉里，意謂白山，高八千百六十七公尺；第八者馬納斯盧，意謂靈山，高八千百六十三公尺；第九者南迦帕爾巴特，意謂裸山，高八千百二十五公尺，唯土人稱之山王；第十者安納布爾納，意謂賜食天神，高八千九十一公尺。

此皆高峰覆雪，巨江之源也。

分類:地形
羅馬皇帝表

**羅馬皇帝**者，古羅馬帝國之君也。其號有四。一曰**凱撒**。二曰**大將軍**。三曰**奧古斯都**，意**至尊**也。又兼之元老院之首，號為**元首**。自屋大維起，至戴克里先改制止，三百餘年，諸皇皆尊此三號，此謂之元首制。戴氏改制，以**至尊**號為**正帝**，**凱撒**號為**副帝**，自此開君主制。羅馬朝廷，君臣無常位，承繼無正法，皇帝亦非一人之位，常有二三人同位事，下為曾為羅馬皇者。

## [[尤略克勞狄氏]]
屋大維稱雄，挾元老院冠以奧古斯都名，開羅馬元首帝制，歷五世亡。因五帝系出尤略、克勞狄二門，又屬屋大維一脈，故併稱尤略克勞狄氏。
* 凱撒，為叛黨弒，帝屋大維追為帝
* 屋大維，凱撒繼子，開帝制，尊稱神君奧古斯都
* 臺伯留，屋大維養子
* 卡利古拉，臺伯留兄子
* 克勞狄，屋大維從孫
* 尼祿，屋大維外高孫

## [[四帝之年|四帝]]
尼祿無道，四海蜂起，稱帝者凡四人，時建城八二四年，乃公元六十九年，故曰六九年之亂。
* 伽魯巴，華族
* 奧圖，朝臣
* 韋特留，騎士
* 韋帕薌，敘利亞軍督，一天下

## [[福勒維氏]]
韋帕薌統一羅馬，終四帝之亂為皇，三世父傳子繼，兄終弟及，姓福勒維，為號
* 韋帕薌
* 提圖斯，韋帕薌長子
* 圖密善，韋帕薌幼子

## [[五賢帝]]
圖密善暴，為軍士刺死，元老院推貴族聶華王，前四帝皆選賢能養子，傳以帝位，時四海豐樂，人稱五賢帝之朝
* 聶華
* 圖拉真
* 哈德良
* 安東寧
* 馬可奧勒留

## [[安東寧氏]]
馬可奧勒留以降，設共治皇帝之位，先立其弟，再立其子，儼家天下之風范，西人以其義兄安敦帝名其帝室，兩世而亡
* 奧勒留
　維魯斯，奧勒留弟，先崩於兄
* 康茂德，奧勒留子

## [[羅馬大亂]]
建城九四七年，康茂德不仁，為格鬥士所弒。帝位孤懸，亂事四起，群雄奪位。
* 帕提納，元老，擁於禁軍，後弒之
* 尤利安努，華族，購帝位於亂軍
## [[賽維魯氏]]
潘州督塞維魯，統一羅馬而稱帝，五代而亡
* 塞維魯
* 卡拉卡魯拉，塞維魯子
　共治帝加塔，喀氏弟
* 伊拉伽巴盧，塞維魯從孫，或曰喀氏子
* 亞歷山大，名塞維魯，鄂氏從弟

## [[三世紀之亂]]
自額剌伽巴盧失德，四海蜂起，天下大亂，史家稱失政軍亂，其時略同於西元第三紀，故名三世紀之亂

* 色雷斯帝，名馬希綿

* 戈狄安一世，非州軍督
　戈狄安二世，共治帝，葛狄安子

* 普皮恩，羅馬華族
　包比努，共治帝

* 戈狄安三世，羅馬華族

* 阿拉伯帝，名腓力，禁軍督

* 德喬，阿拉伯帝朝臣
* 赫斯狄利安，德喬子

* 高盧，墨州總督
　華魯西安，共治帝，高盧子

* 阿美利安，墨州總督

* 華樂良，諾州並雷州總督
* 高利安，華樂良子

* 克勞狄歌德，亂軍首
* 昆提，克氏弟

* 奧樂良
* 克勞狄塔基陀，羅馬元老
* 佛羅里安，塔西圖弟，擁於亂軍

* 普羅布，中亞總督

* 卡魯斯，普羅步之禁軍督
* 盧美利安，賈儒子
* 卡利努斯，賈儒子

## [[四帝制]]
伊州軍督戴克利先為皇。平定百年之亂，開四帝制。蓋國分東西，各有一帝，又各置副帝一人，正帝名奧古斯都，副帝謂之凱撒。然天下有貳，皇統不能其一，乃致帝譜錯落也。

**東帝**
* 戴克利先，東正帝
* 伽理留，戴氏之副帝，戴氏退位，繼為東正帝
* 李錫尼，伽理留之副帝，伽理留崩後為東正帝
華倫，李錫尼之東副帝

**西帝**
* 麥西綿，戴氏部將，西正帝
* 江詩丹提一世，馬西綿婿、副帝，馬氏退位，繼為西正帝
* 塞維魯二世，伽理留立為西副帝，君氏崩後為西正帝
* 麥森提，馬西綿子，篡塞氏西正帝位

麥西留，伽理留之西副帝，為李錫尼爭東正帝位，敗亡

* 帝君士坦丁，君士坦條子，誅馬森提，為西正帝。

## 君士坦丁氏
帝君士坦丁與李錫尼盟於米蘭，後誅之而有天下。既崩，遺詔三分其國，各予其子。國統五十年而亂。
* 帝君士坦丁一世
* 江詩丹提二世，亞細亞帝
* 君士坦丁二世，西帝
* 君士坦一世，東帝
西帝為弟君士坦戮。又君士坦部馬更提反，為所弒之。亞細亞帝一統。
* 帝尤利安，君士坦條族子，為其西副帝，後為皇帝。
* 約維安，尤利安部將，尤利安伐波斯崩，為軍舉之。

## 華倫丁梁氏
越維安崩，帝位懸。潘州宿將老葛拉滇素威望，其子華倫丁梁為軍中所舉為帝。再分國，與弟華倫士共之。
* 華倫丁梁，西帝
* 華倫士，東帝
* 華倫丁梁二世，華倫丁梁幼子，父崩後為其部舉為正帝
* 格拉滇，華倫丁梁長子，東副帝

## [[狄奧多西|帝狄奧多西]]
華倫丁梁崩後，國大亂，墨州督狄奧多西一天下而稱帝。崩後复分其國予二子，謂之東西羅馬。

## 西羅馬
帝狄奧多西崩，再貳其國，子霍諾留繼西帝位，為西羅馬帝。傳十一帝，為蠻所滅。
* 霍諾留
君士坦條三世，副帝
* 華倫丁梁三世，君士坦條三世子
* 佩楚尼，權臣
* 阿維圖，權臣
* 馬約利安，為羅馬執政李錫馬所立
* 利比烏，李錫馬所立
* 安提繆斯
* 奧利比
* 吉利基琉，將軍官渡伯所立
* 尼普，東羅馬所立
* 羅慕洛，將軍奧勒士子

哥德王奧多阿瑟陷羅馬，黜羅慕洛，西羅馬亡。泰西史家，或以奧古斯都起，至羅慕洛止之五百餘年，謂之羅馬帝國。西羅馬亡後，東羅馬繼正統，後稱拜占庭。而自狄奧多西分國，古羅馬固不再矣。
中華人民共和國元帥

**中華人民共和國元帥**，共和國肇建，百廢待興。中共乃於一九五五年，循蘇軌立軍銜制。九月二十七日，以首屆人大廿二次會議議定，著主席毛澤東頒狀，授朱德等十眾元帥銜，並授一級八一勳章、一級獨立自由勳章、一級解放勳章，以旌其功。其後，軍銜制廢，俟再立，不復拜帥矣。
富春山居圖

**富春山居圖**，元黃公望作，繪富春山水，用墨淡雅，疏密有致，為**中華十大傳世名畫**。初贈無用上人，幾經輾轉，複被火難，今存二殘卷，長者曰「**無用師卷**」，藏臺北故宮博物院，短者曰「**剩山圖**」，藏浙江省博物舘。

## 傳承典故

元至正七年，公望發軔寫之，三年乃成，高可一尺，長逾二丈。公望題款贈諸無用。無用以其精美，即慮後世必有巧取豪奪者，遽料一語成讖，此畫之輾轉，果多波折焉。

明成化間，藏家沈周得之，懸於居室，終日賞玩。後以其無名人題跋，授之友，囑題於其上，友子垂涎，匿之，偽謂失竊。其後期年，有沽之於市者，周見之，四方籌貲，欲復有之，迨金足，而市者不得尋，周捶胸頓足，悔之不已。後，畫為宜興吳正志購自董其昌，其孫洪裕承其產，亦頗愛之。時逢明末之亂，吳氏家產殆失，洪裕別無所求，唯攜此卷與智永法師所書千字文真跡隨身。

清順治七年，洪裕病篤，先一日，親焚《千字文真跡》，翌日即焚《富春山居圖》，當祭酒以付火，俟火盛，洪裕還臥內。從子靜庵疾趨焚所，起紅爐而出之，畫卷乃存，惜乎中裂，焦痕狼藉。後二年，吳氏族人名寄谷者補綴之，其殘卷之短者，得一山一水一丘一壑，宛然獨立，乃分為裝裱，此即「剩山圖」，其所餘長者，以畫卷初為無用上人所藏，遂名曰「無用師卷」。

乾隆十年，有卷入宮，上以其真，鈐璽御題於其中。翌年，複得一卷，兩相較之，乃知其先者偽而後者真也。上恐見笑後世，命書貶語於真卷上。迨至嘉慶間，始得正名焉，其偽者，今號曰「子明卷」。以高宗真偽莫辨，真卷得免涂鴉。

民國二十二年，寇據東北，故宮文物南遷，真偽二本遂輾轉滬寧，終轉藏臺灣。

剩山圖失於民間百年，抗戰間，滬上吳湖帆以商彝換得，喜不自勝，自號其居曰「大癡富春山圖一角人家」。沙孟海悉，以民力不堪保存，未若收之國藏，屢往說之，一九五六年，歸諸浙江省博物舘。

其原卷多臨摹者，皆散佚天下，惟沈周失其所藏，嘗背臨一幅，今藏北京故宮。

二零一零年三月，時總理溫家寶會記者。或問：「相昔言欲遊寶島，而今若何？」曰：「元季有畫師黃公望，其《富春山居圖》，七十有九齡乃成，未幾而歿。斯畫輾轉，今其半在杭州，半在臺北。余所冀者，二畫合一也。畫且如此，人何以堪。」蓋感於兩岸分治不得一統也。

二零一一年六月，眾奉剩山圖、沈周摹本等赴臺，與無用師卷並公望所遺諸作共展以饗天下。時謂三百年殘卷山水合璧云。
岑麒祥

**岑麒祥**，字**時甫**，光緒二十八年生，本貫河南南陽，祖遷廣西合浦。

幼聰慧，敏而好學，民國十一年，入國立廣東高等師範學校求學，習英文，輔以文史。後三年，於中山大學習多國語言，皆通習之，眾以語言類別，各有其砂質，貫通如此，非常人力所能得。後以文化有別，習俗各異，文之互譯，舛誤難免，乃於民國十七年，之法國求解言語之內涵。

二十三年，返國，時經戰亂，諸校偏安西南，麒祥皆隱於粵桂間辦學。

一九五四年，授北京大學語言學教授，研列國語言語言之源流，頗有著述，門生甚眾。

一九八九年卒，年八十有七。

**論曰**：世界列國，語音各異，然有共通之處，相互影響之痕跡。所為比較學，較其根本，順之源流。文字發展之條理，清晰可明，文字可導，其義可解。古之文化，此為始。成書幾幾，皆為精髓。寥寥數言，諸子思想皆趣解。字字珍貴，甚為公平。其學精湛存於書，補古人所佚，餘試揣摩其音，其難矣，非能得之易。然，岑師之博學廣識了然矣。生徒有法，弟子皆才。麒祥之功也。

分類:河南省列傳
分類:廣西壯族自治區列傳
金本位

**金本位**，幣法也。由是，通貨與金，任意互易。諸國匯率，度於含金多寡。

十八世紀，英國初行之。至十九世紀，天下諸國，庶幾行焉。迨一戰終，此法衰敗，列強雖欲復之，不果。至二戰終，歐美諸國，草創布雷頓森林體系，再欲復之，延二十年餘。至一九七零年代，石油危機生，時任美國總統尼克遜，逼於形勢，廢之。由是，金本位終。

此法蓋有三式，曰**錢基**、**塊基**、**兌基**。

夫錢基者，以幣為綱，鑄以便商賈。常輔以銀等通貨。（稱複本位）如此，民之任造、兌、運金可矣。

塊基者，金猶通貨，儲於國庫。持幣欲換者，若不足數，不允。遂得謔「虛金本位」。

兌基者，甚塊基。諸國央行，據金發幣。持鈔之人僅得易物，不可兌金。則金何去耶？蓋專國際結算、維穩匯率也。

昔行此法，通貨恒穩，匯率泰然。民莫憂通脹，官不慮收支。故雖作古三十餘載，興復之聲，未嘗止耳。然其缺亦彰：金者量罕，不足以衡百物；礦產不均，易為寡家所控；匯率定，逆差若生則絕難改觀。此三弊者，任一即生禍亂，遂為官者，素拒復之。
尚書省

**尚書省**、**尚書臺**。昔中華之政樞。復有中書省、門下省，合稱三省六部。本省掌行政。以尚書令總之，是為長官。次通判官，次判官、次檢勾官、次主典。下置六部。是為禮部、吏部、兵部、刑部、戶部、工部。所下政令，稱**符**。
## 官制
下所具制度，以唐六典為本。他典為輔。
### 長官
*錄尚書事:無定員。不常置。位尚書令之上。或有以本官加此號者，亦有單拜者。後廢。
*尚書令:員一人。正二品。總典綱紀，為天下揆。唐太宗文皇帝崩後不復敘任。

### 通判官
*左僕射:員一人。從二品。總領六部。或稱左丞相。
*右僕射:員一人。從二品。總領六部。或稱右丞相。
### 判官
*左丞：員一人，正四品上。管轄省事，糺舉憲章，以辨六官之儀制，而正百僚之文法，分而視焉。
*右丞：員一人，正四品下。管轄省事，糺舉憲章，以辨六官之儀制，而正百僚之文法，分而視焉。
### 檢勾官
*左司郎中：員一人，從五品上。
*右司郎中：員一人，從五品上。
*左司員外郎：員一人，從六品上。
*右司員外郎：員一人，從六品上。
*都事：員六人，從七品上。
### 主典
*主事：員六人，從九品上。
*令史：員十八人。流品之外。
*書令史：員三十六人。流品之外。
### 番官
*亭長：員六人。守衛省門，通傳禁約。
*掌固：員十四人。主守當倉庫及廳事鋪設。

## 據
*《唐六典》
三省六部

**三省六部**者，中國古代九個政府部門之合稱也。
三省者，中書省、門下省、尚書省也；六部者，吏部、戶部、禮部、兵部、刑部、工部也。
## 概覽
### 中書省
中書省之長為中書令，掌佐天子執大政，而總判省事。
### 門下省
門下省之長為侍中，掌出納帝命，相禮儀。
### 尚書省
尚書省之長為尚書令，掌典領百官。惟因唐太宗曾任此職，此後臣下皆避不敢居，其位遂闕。
左、右僕射各一人，從二品，掌統理六官，為尚書令之副貳也。尚書令闕，左右僕射實為省之長官。
其下尚有左丞、右丞、郎中、員外郎、都事、令史、書令史、亭長、掌固諸員也。
### 吏部
吏部之長乃吏部尚書，掌文選、勳封、考課之政也。
### 戶部
戶部之長乃戶部尚書，掌天下土地、人民、錢穀之政、貢賦之差也。
### 禮部
禮部之長乃禮部尚書，掌禮儀、祭享、貢舉之事也。
### 兵部
兵部之長乃兵部尚書，掌武選、地圖、車馬、甲械之政也。
### 刑部
刑部之長乃刑部尚書，掌律令、刑法、徒隸、按覆讞禁之政也。
### 工部
工部之長乃工部尚書，掌山澤、屯田、工匠、諸司公廨紙筆墨之事也。
李密令伯

**李密**，字**令伯**，犍為武陽人。蜀漢建興二年生，祖光，朱提太守。生六月，父歿，四歲，舅強母他適，幼弱多病，以祖母劉氏育之。

及長，師譙周，精研《左傳》，仕蜀授尚書郎。

蜀亡，鄧艾等慕其才，數薦諸晉文帝。未幾，文帝崩，武帝立，詔為洗馬，州郡俱促其行，密乃上《陳情表》，備言幼受祖母之恩，而今祖母年邁，當侍奉湯藥，未敢廢離，言詞淒切，帝覽之曰：「士之有名，不虛然哉！」乃停召。後世有言，「讀陳情表不落淚者不孝」。

後祖母終，服闋，復以洗馬征至洛。遷漢中太守，密以失分懷怨，賦詩諷喻，由是見劾。

太康八年卒，年六十四歲。
虹吸

**虹吸**，液流之相也。

有二皿，甲居高，乙居低，今取細管，充液使盈， 浸其一口沒之于甲，封另口以出皿外，則以大氣所抵，管內之液不出於甲，俟置其乎乙內，管拱然若虹，方釋之，則無須泵引，液自甲沿管而上，越其拱位，自流於乙。

原其理，大氣壓力、萬有引力使然也。其甲皿外管內之液柱下於甲皿液面者，大氣所承弱乎自重，遂墮而下，液稍出，其原所處遂成真空，甲皿之液為大氣壓力所驅，上而盈其空位，如是反復，涓然成流。非甲皿內管口與液面相離或二皿之液位相平而不止也。

以其無泵而吸液，所用甚廣，今之御車而油乏者，以管取諸鄰車，即原此理也。古之九龍杯，亦此也。
九龍杯

**九龍杯**，酒器也。傳為明季巧匠所創，杯內豎一龍首，龍頸於杯底有小孔，杯之外底之中亦有一孔。持此杯飲，不可過盈，則與常杯無異。若過盈，則酒從底孔出之殆盡。故亦名**公道杯**，**戒貪杯**。

其理，蓋虹吸耳。龍頸內有複管，其內管上與外管通，下連杯底之孔，外管則俱封，惟開小孔內底，即龍頸之孔也。若夫斟酒不盈於內管之上口，則酒不稍出；若高之，則酒盈於內外管壁間，儼然虹吸之態，故酒循內管出之殆盡也。
義勇軍進行曲

《**義勇軍進行曲**》，中華人民共和國國歌也。西元一九三五年創，本電影《風雲兒女》主題曲。田漢詞，聶耳曲，時值寇據東北，民心多望驅虜，故蔚然傳唱。戴安瀾嘗以為國民革命軍二零零師軍歌。

一九四九年，中華人民共和國立，乃廣征國旗、國徽、國歌等於世，應者如流。初，或謂國立寇逐，其「最危險的時候」等語當改。九月二十七日，從中國人民政治協商會議第一屆全體會議議，以其為史成舊作，不宜更張，亦可誡國人以居安思危，立為代國歌，所以言代者，未之定也。

後，文化大革命亂起，貶田漢為右派，乃棄其詞不用，禁民唱誦。每有典禮，輒以《東方紅》《大海航行靠舵手》之屬代之，以媚於毛澤東。有外事，不得遽改，乃惟奏其曲而匿其詞。

一九七八年三月五日，以舊詞不堪其用，第五屆全國人大第一次會議採李煥之等所填，名以「集體填詞」，仍用舊曲，刊行海內。

一九八二年十二月四日，第五屆全國人大第五次會議復原詞。及港澳回歸，亦皆從之。

二〇〇四年三月十四日，第十屆全國人大第二次會議，明書諸憲法。

二〇一七年九月一日，第十二屆全國人大常委會第二十九次會議立《中華人民共和國國歌法》，十月一日起施行。

## 詞
### 田漢詞
起來！不願做奴隸的人們！

把我們的血肉，築成我們新的長城！

中華民族到了最危險的時候，

每個人被迫著發出最後的吼聲。

起來！起來！起來！

我們萬眾一心，

冒著敵人的炮火前進！

冒著敵人的炮火前進！

前進！前進！進！

### 李煥之等詞
前進！各民族英雄的人民！

偉大的共產黨，領導我們繼續長征。

萬眾一心奔向共產主義明天，

建設祖國保衛祖國英勇地鬥爭。

前進！前進！前進！

我們千秋萬代高舉毛澤東旗幟，

前進！

高舉毛澤東旗幟，前進！

前進！前進！進！

## 據


分類:中華人民共和國歌曲
質數

**質數**，亦曰**素數**。惟可被一與其本身整除之大於一之自然數也，如二、三、五、七者，皆質數；欲驗一自然數甲（A）為質數否，則自二始，累取自然數除甲，訖於甲之方根（\sqrt{A}），若諸數皆不能整除，則甲為質數。

自一以上，自然數非質數者，曰合數，如四、六、八、九、十者；一，非質非合。

## 性
質數其無窮也，其證始載於歐幾里得著《幾何原本》，略述如次：設質數有限，盡書之，曰甲（A）、乙（B）、丙（C）……，以累乘諸數之積加一，得數子（Z＝A·B·C……+1）。則子為質數耶？合數耶？若為質數，則子與甲、乙、丙……諸數皆不等，子為前書諸質數之外之質數也（Z￠{A，B，C，……}）；若為合數，則子必不可為前所計之諸質數累積整除，蓋其必余一也（MOD(Z-1，C)＝1），則任取甲、乙、丙……諸質數亦不可整除之也。又據算術基本定理，可析合數為若干質數之積，且其途惟一，故得有質數别乎甲、乙、丙諸數者，積之以為子也。則亦得有質數外乎甲乙丙諸數者也。是初設謬也，故得質數之無窮也。

## 用
質數，誠數論之重者也，如哥德巴赫猜想、孿生素數猜想等，率發於茲，齒輪之齒數、農藥之施用，亦用其理。

分類:數論
算術基本定理

**算術基本定理**，亦名**質數唯一分解定理**。其文曰：自然數之大於一者，皆可析作諸質數之積，且其途惟一也。

泰西疇人歐基里得先證之也，略述如下：

**證諸數皆可析之**：以反證之法：設有數，其不可析也，以其最小者為甲（A），則依本理所述，其非一（**A<math>\ne</math>1**），亦非質數，蓋質數可記曰甲即甲也（**A＝A**），故甲必為合數。依合數之定義，其必可析為兩自然數之積，此兩自然數者，非一，亦非本數也，且必小於甲，記作甲等於乙乘以丙（**A=B <math>\times </math> C**），則乙丙可析為質數之積乎？若可析（**B=B<sub>1</sub><math> \times </math>B<sub>2</sub>，C=C<sub>1</sub> <math> \times </math> C<sub>2</sub>**），則甲亦可析也；是兩數之析式再積所得也（**A=B<sub>1</sub><math> \times </math>B<sub>2</sub><math> \times </math>C<sub>1</sub> <math> \times </math> C<sub>2</sub>**）；若乙丙二者有不可析者，而以其小於甲，故知甲非最小之不可析之數也，是歧於初設也，蓋初設謬也。故得諸數必可析也。

又**證其途唯一**：先有引論曰：有質數甲，其可整除乙丙之積（A \mid BC），則或有甲整除乙（A \mid B），或有甲整除丙（A \mid C），無他。證引論曰：若甲不可整除乙（A \nmid B），則甲乙之最大公約數為一，依貝祖等式，必有數子（X）、丑（Y），使甲子之積加乙丑之積，其和為一（**XA+YB＝1**），故得可示丙以甲乙子丑（**C＝C（XA+YB）＝CXA+YBC**）。因甲整除乙丙之積，故上式之右可为甲整除，故得甲整除丙，引論得證。

既證引論，乃證曰：再行反證之法，設有某數，析其為質數之積，其途有二，取其最小者，名之為丁（**D**），則可記作（**D＝O<sub>1</sub>P<sub>1</sub>Q<sub>1</sub>=O<sub>2</sub>P<sub>2</sub>Q<sub>2</sub>**）。則數寅可整除其後式（**O<sub>1</sub><math>\mid</math> O<sub>2</sub>P<sub>2</sub>Q<sub>2</sub>**），故依引論，後式中必有一數可為寅整除，名其為卯（**O<sub>2</sub>**），而卯亦為素數，故得寅卯相等（**O<sub>1</sub>＝O<sub>2</sub>**），是丁除以寅或卯之商戊（**D**'），其析以質數之法亦有二途也（**D'＝P<sub>1</sub>Q<sub>1</sub>=P<sub>2</sub>Q<sub>2</sub>**）。戊小於丁，故丁非析為質數之積有二途之最小者也，此與初設相歧，乃初設謬也。故得析合數以質數之積，其途惟一也。

## 註
合數

**合數**，於一與其本身外，尚可為他數整除之自然數也。自然數較一大而非合數者，名曰質數。

於二之外，偶數皆合數。依算術基本定理，合數可析為若干質數之積，且其途唯一。

## 性
合數，其最小者四也；威爾遜定理曰：合數之大於五者，皆整除其減一之數之階乘( A \mid (A-1)! )。

證曰：設某大於五之合數甲（A），以小其一者為乙（B=A-1），其階乘為一累乘至乙(B!=1·2·3....B)，率不小於乙之兩倍也，（B!>2B，（b>=4）），是其必大於甲也（B!>2B=2(A-1)=2A-2>A)，甲為合數，其可析為兩數之積，此兩數皆小於甲，名之為丙（C）、丁（D），則丙丁率皆列身乙之階乘式中也(C \in \left\{ 1,2,3...B \right\},D \in \left\{ 1,2,3...B \right\})，故得甲整除乙之階乘也。
陝西省

**陝西省**，簡曰**陝**、**秦**，治西安。位隴之東，晉豫以西，川鄂之北，內蒙以南。秦嶺亙其南，河經其北。為中華發祥之所也。

今轄十市一區，爲西安市，銅川市，寶雞市，咸陽市，渭南市，延安市，漢中市，榆林市，安康市，商洛市及楊淩示範區，地方二十萬公里，口三千七百萬。

## 它典
* 陝西省政府 

分類:中華人民共和國諸省
練氏夫人

**芝城之母練氏夫人**，名**寯**，福建浦城人，唐咸通元年生。夫章仔鈞，今江南章氏諸脈，俱奉為先祖者也。

時值天下大亂，閩地為王審知所據，以仔鈞為西北行營招討使，戍於浦城西岩山。忽遇軍情，乃令校官邊鎬、王建封往建州求援，天雨誤期，依律當斬，以夫人力諫得免。後二校改投南唐。及仔鈞歿，練氏遷居建州。

閩天德二年，南唐元宗以閩國內亂，首尾不暇，乃拜查文微為帥，王建封為先鋒，邊鎬接應，兵攻建州，以其為閩國故都，令屠全城。城將破，二將聞練氏居於城內，遂潛攜金帛，解甲登門謁之。練氏避而不見，遣其子謝曰：「君等奉辭見伐，旦夕城破，老幼引頸受戮，夫人命且危矣，尚敢迎二君乎？」二將苦請再三，練氏乃許見之。二將授白旗告曰：「吾輩曾蒙夫人恩活，豈敢忘報。現唐兵圍城，不日城陷，奉諭將屠滅建州，請植旗於門為號，可保全之。」練氏盡還金帛白旗曰：「建州城中百姓十萬，所抗大軍者，數十人耳，豈全城皆唐之敵耶？君等若記舊德，望保全此城。若必屠殺，則願與城俱亡，不願獨生，果行殺伐，請自雋始！」二將聞言，斂容以退，卒止屠令。百姓遂得保全。後世章氏有以「全城」為堂號者，其典出此也。

世或傳，二將約以門外植柳枝為記，以阻兵士。俟二將歸，練氏遣子孫門人，奔走全城以告鄉民。二將返營，則告眾卒曰：「吾等有昔受其大恩者，今居建州城內。明日城破，但見門楹植柳者，即其居所也，爾儕其不可犯之。」次日，城陷，唐軍見城內萬戶俱植柳，皆莫敢犯。無以覆命，恰建州城外某所，名曰「大州」，乃焚之，又盡殺城中雞犬，覆元宗曰：「火燒一州，雞犬不留」云爾，當屬小說家言矣。

翌年，閩國亡於南唐，南唐保大十年，練氏病卒。建州民感其恩，破城中禁葬之例，葬諸州署後衙，勒石铭曰：「全城眾母」。以建州別號芝城，故亦稱「芝城之母」。宋以降，累受封誥。明季，立祠定祀，每月朔望，知府例祭。故其塚得立千年，惜乎毀於文革之亂。

其故冢荒沒，故地初建工人文化宮，旋改芝城公園，一九九零年，建甌民集百家之金，鑄坐像樹於園內，書傳略於座，以曉全城老幼。二零一六年，市府複採鄉紳某言，增樹石刻於園內，更其名曰「練寯文化公園」。

## 據
*《南平地方志·卷四十九·人物·練寯 》
史犖伯

**史牧師犖伯**，英國愛爾蘭望族之裔，一八五〇年生於都柏林。史氏才德脫俗，鶴立大書院，官考蒙賞銀牌，刊「史犖伯，大智慧」數字。又，不慕俗世榮華，必欲承救主之步，以救世為心焉。

自一八七六年辭親別仲，攜妻路易莎臨閩，授徒於烏石山書院。無何，福州民無故窘迫，屋宇灰飛，事務繁多，犖伯終莫易其道。於暇時輒往福清、連江、羅源三邑巡環，不憚煩勞。厥後，設學校於東遊，兩載，復購地倉前山埕埔頭鼎建男女書院，日與諸生童論道談經，以幼學為壯行，諄諄訓誨，善誘同人。九載，限滿選歸，後二載仍來閩。三年兼管興化、永福會務，後調派為古田、屏南總理，築室於古田。因風塵僕僕，抱恙言歸。比及三年，體健，而證道之心倍摯，為會使於澳大利亞洲，又涉重洋；未經憩息，旋即辭故國，復履閩疆。

一八九三年，總理古、屏。凡會內會外，村童野叟無不極口稱揚。一八九五年炎夏攜眷避暑於華山，值荔月清晨，詎料突出菜匪蜂擁，而一家被燔殺者四人，惟幼孩受傷幾死。

贊曰：「嗚呼！人孰無死，貴得及時耳。如史君犖伯忠心於救主，鞠躬盡瘁，死而後已，自必享天堂之福矣。」

## 據
* 古田三保萃賢堂·史犖伯行狀
黃彥清

**黃忠慎公彥清**，明歙人。官國子監博士，以名節自勵。

建文帝崩，時駙馬都尉梅殷在軍中，從彥清之議，與其友典史金蘭為發喪，追謚孝愍皇帝，廟號神宗。並追崇劉皇后徽號。

朱棣立，坐在梅殷軍中私諡建文帝，彥清為首論絞，又連及從子黃貴池。皆下詔獄。

弘光中，贈光祿少卿，皆附祀表忠祠。 後贈太子少傅，諡忠慎。  

## 據
重道崇文坊

**重道崇文坊**者，乃建於清嘉慶廿年三月（一八一五年）。因清廷為旌表林朝英獨立捐貲萬金，修建縣學文廟，故賜六品光祿寺置正職銜，頒重道崇文匾額，並准建坊。所建者即為此坊，乃臺南府城現存四座牌坊之一。

## 外觀特色
該坊之方形石柱乃由青斗石、白石與花崗岩所造，為三間四柱二層之形式，坊高五九四公分，寬六八三公分。於夾杆石上飾有石獅。

其雕工細膩，大額枋雕刻雙龍搶珠並以螭虎啣柱。小額枋則分刻龍馬負圖、靈龜背書、蒼松福鹿、寒梅雙鶴。上下護簷兩端微翹，鴟尾雀替飾簷。柱上鑄刻嘉慶年間公職所題之楹聯。所題者有：鹿港理番同知薛志亮、福建水師提督王得祿、臺灣府知府楊廷理及戊午科解元鄭兼才。

頂層護檐下，額題「重道崇文」，其下有橫額陰刻「乙酉科歲貢生原中書科中書欽川光祿寺署正職銜林朝英立」。

## 遷坊與修繕
該坊初建於龍王廟（今臺南市南門路警察局前）。昭和九年（一九三四年），因欲闢建南門路，故迫拆龍王廟，該坊亦一度將被拆毀。後經林朝英之後人向日本政府陳情，而得以重建保存。其遂自費將之遷移至臺南公園燕潭之北。當年石坊頂檐及蚩尾損毀，於遷至臺南公園後重組時，亦把毀損之處一倂修繕。民國八十一年（一九九二年）發現其柱身外傾，有傾塌之虞，市府隨即搶修，後成今貌。

## 圖片


File:重道崇文坊.JPG|重道崇文坊
File:重道崇文匾.JPG|重道崇文坊之石匾


## 外部連結
*臺南市政府文化觀光處 
*府城觀光。古蹟巡禮

## 參考書目
*在廟口說書，王浩一
海王星

**海王星**之於諸行星，去日也第八。巨細居太陽系中第四，輕重第三，十七倍於地。以大秦之神尼普頓名之。尼普頓者，海神也。誌以叉戟，希臘海神波塞頓之器也。天文代號：。 

有氫有氦，甲烷甚稀。甲烷之故，色青。起至烈之風，速可每時二千一百公里許。雲巔寒暑零下二百一十八攝氏度，中心七千度，略同於日表，近於諸行星。

海王星首見於西曆一八四六年九月二十三日，觀天士以數術推之也。

## 史

西曆一六一二年十二月，伽利略首繪之，一六一三年一月二十七日續考。二考時皆合於木，誤為一星。

一八二一年，有布瓦者作天王星行表。然其行止與是表乖離甚甚，度有物亂之。一八四三年，亞當斯以數術算量亂之者之轍，語之艾里。

一八四六年，法蘭西國觀天士勒維耶，以數術推其行止。是時赫歇耳亦以數術算量，並說查理士助之。查理士遂於一八四六年七月始覓之，勒維耶亦說柏林欽天監之伽勒尋之。柏林欽天監弟子達赫斯成勒維耶算量之天輿圖。一八四六年九月二十三日見之，去所推行止不足一度焉，去亞當斯所推則十度許。後查理士始識其已於八月兩見之，惟輕而不察。

後英吉利國與法蘭西國因之不睦。諸國迫勒維耶納與亞當斯並為首察者。至一九九八年，觀天士艾根殁，史家檢其所藏，見柏林欽天監之海王星卷冊，艾根所竊也。考後曰，亞當斯當弗若勒維耶也。

## 名
是星既察，有謂之為天王外星者，有謂勒維耶星者。有伽雷者建以大秦之二面神名之。英吉利國之查理士以歐伸納斯名之；法蘭西國以赫歇耳名之。亞當斯謂當名之以喬治之星。勒維耶於經度委員會建，當以海王星名之，斯杜夫於一八四六年十二月二十九日聖彼得堡科學院和之，諸國皆納。

## 成
其色為青，甲烷之故也。其氣氫可八成五，氦可一成三，甲烷二分，有氨甚稀。度其裹實為核，覆地為冰，氣可成層。地表寒暑零下二百一十八攝氏度，風速每時二千公里。有磁，極有炫光。甲烷揚日，成霧。有磁層，類天王星。傾於旋軸四十七度許，去中心一萬三千五百公里。於半徑二十三至二十六倍半處遇太陽之風。

## 構

輕重為中，介於地與木土，十七倍於地，十八分之一於木。輕於類木之星，疏密、成物與構成均殊，偶與天王星共謂冰巨星。去日甚遙，受溫亦稀，氣之巔寒暑可零下二百十八攝氏度，每下愈溫，類於天王星。溫源無有知者，起太陽系中最烈之風，每時可一千二百公里許。

內之成也，類於天王星。中心為岩與冰，輕重不逾地。地幔輕重可十至十五倍於地，地幔有水與氨，有甲烷，雜為熟汁，與氣混沌歸一。

一九八九年，美利堅國欽天監見巨斑，颶風也，類木之赤斑，色玄。西曆一九九四年十一月二日，以哈勃窺管考之，不見。北有新斑，颶風也。南有滑車，暴風也，狀若白雲，疾甚巨斑。南有細斑，亦颶風也。初，旅人二號過訪時，見斑咸玄，愈趨愈明。

二千又七年，察其南極之寒暑溫於地表攝氏十度，而蒸甲烷之氣入太虛也。餘之甲烷皆寒封於地表與氣。南極當於日者四十歲，故溫也。海王星過一歲，人間須歷百六十五年。漸趨於日，南晦北明，蒸甲烷者則易為北極也。

## 環
有環色青，壯不若土。外環有三弧，曰自繇，曰平等，曰博愛，不知何以成也，或以為海衛六縛之。

## 衛
有十四衛，海衛一至巨，於海王星首察後十七日由拉塞爾察之，若丸逆行。原煢煢無屬，偶近海王星，其引力攫之；可零下二百三十五攝氏度，太陽系中至寒者也。

## 視
晦於木衛，目不可見。亮可七又十分之七至八等。觀以窺管，纖塵而已。

## 旋
海王星一周日百又六十四年許。自初察至今，周日未滿一。將於二千又十一年七月十二日返初察之地始滿。

## 訪
西曆一九八九年八月廿五日，美利堅之旅行者二號過而訪之，至近時相去僅十公里，後不復有至者。二千又三年，美利堅太空總署欲建無熱器械再訪之。
唐律疏議

**《唐律疏議》**，或曰**《故唐律疏議》**、**《永徽律疏》**，李唐律書也，乃中國今存律書最古者。
## 沿革
唐高祖起於晉陽，破長安而終隋祚，作約法十二條以禁約吏民。武德間，以約法十二條不足以御奸，命劉文靜等制五十三條格；後命裴寂等仿隋《開皇律》制律十二篇，收五十三條格於律。太宗貞觀間更定律書，增加役流之刑以為減死。高宗永徽間，以「律學未有定疏，每年所舉明法，遂無憑準」，命長孫無忌等十九人復更定律，附疏議於律以為注，繕寫為三十卷，是為《唐律疏議》。另玄宗開元間命李林甫等更定律疏，今佚。

《唐律疏議》上承齊、隋，集華夏古律之大成。《宋刑統》、《大明律》、《大清律例》大抵皆仿唐舊制，高麗、日本、安南制律皆摹唐律，用為成憲。至晚清東亞各國改從羅馬律，乃止。
## 要義
《唐律疏議》以寬簡、平允、劃一為要，納禮於律中。計十二篇，三十卷，五百又二條。 

首篇曰**名例**，計六卷五十七條。定全律刑名罪制。五刑、十惡、八議、請減贖當皆一准名例。

次十一篇，詳定罪名。
***衛禁**二卷三十三條，定宮闈警衛、邊禁之罪。
***職制**三卷五十九條，定官司違職制之罪。
***戶婚**三卷四十六條，定戶口、家事、均田、婚姻之罪。
***廐庫**一卷二十八條，定官私畜產、國庫之罪。
***擅興**一卷二十四條，定軍戎興兵之罪。
***賊盜**四卷五十四條，定謀反逆、殺人、竊財物之罪。
***鬥訟**四卷六十條，定鬥毆之罪及告訟之事。
***詐偽**一卷二十七條，定偽造官司文印、詐騙之罪。
***雜律**二卷六十二條，定其餘篇缺遺之罪。
***捕亡**一卷一十八條，定捕逃犯、兵丁奴婢逃亡之罪。
***斷獄**二卷三十四條，定鞫獄行刑之罪。
## 據
*長孫無忌《唐律疏議》
*王立民《中國法制史》
羅馬共和官制

王羅慕洛肇立百官，為羅馬始也。後革王政，行共和，選賢與能，以執國柄，而復立禮法。

越五世，羅馬國人叛王，自立議會理民政。任賢立法，皆從議會。議會選舉政府，其官出於元老院。後大理寺司法，與元老院相觸，元老院又以立法限其權。久之互有得失。國人議會立法、元老院執權、大理寺執法，三分鼎立，是分權之始也。國人為保共和，常設監察職以抗獨裁，梟者執權，又欲立獨裁法，每相爭於朝堂，使官制紊亂，莫衷一是，且史志散佚，今人習之，只得一斑耳。

## 元老院

開王羅慕洛擇拉丁豪傑為元老，組元老院（拉丁文：Senatus），問於國事。共和初立，民舉二執政官理政。執政襲此制，多與元老商軍事。後執權，掌民政，乃越議會而得大權。可以言為令，謂之“元老院令”，雖通州郡，實次於國法。

其集邊城而會，一執政掌之。日出而朝，執政讀奏章政令，元老坐而論道，得論而決之，其決從眾。章分輕重，輕者決而不慎，多以振臂，或以高呼，眾者為勝。重者以票決，遣諸元老至密室中，筆書其志，謂之一票，決從票眾。有異則复議，至日落定之，不留旦夕。至日暮，執政集章呈民保，民保十人，可以民意廢之。其存者由執吏載錄，存於財部，為元老院令。

## 立法院
立法會者，立法所系也。羅馬共和，政出於民，故議會行立法事也。羅馬制中有議會若干如下。

### 公民大會
此法最古，大會每聚時，羅馬公民皆可參之，以為立法、舉官、斷獄也。

### 平民院
羅馬公民分二等，一等為貴，次為平民。而此院所立者為民法，其刑不上大夫。其所舉者為**[[護民官]]**，乃執事也，亦為平民院首。
格里曆

**格里曆**者，亦名**格列高利曆**、**格列哥里曆**，陽曆也。義大利里利烏斯據儒略曆改訂，教宗格列高利十三世頒行，今世諸國多用之。

儒略曆歲首，年長三百六十五日四百分日之九十三。年有十二月，分平、閏。平年三百六十五日，閏年三百六十六日。月分大小，大月三十一日，一、三、五、七、八、十、十二月；小月，四、六、九、十一月，皆三十日；二月，平年二十八日，閏年二十九日。

閏法：四年一閏，滿百年者，非四百年之倍不閏。

日二十四時，時六十分，分六十秒。
孟德斯鳩

**孟德斯鳩**，法國南部兒奄郡人也，姓斯恭達，名沙夏。世為右族，家承兩邑之封，凡二百餘年，曰布來德，曰孟德斯鳩。世即以其一封稱之曰孟德斯鳩男爵云。生公元一六八九年一月十八日，當名王路易十四之世。當是時，法戰勝攻取，聲明文物冠諸歐，然值政教學術，樂新厭古，人心物論，窮極將變時。於是論治道者，英有郝伯思、洛克，義有墨迦伏勒，而法有孟德斯鳩。則導福祿特爾、盧梭輩先路者也。家於西土僅中貲，以善治生，未嘗窘乏。地望勢力，高不足以長驕，卑常足以自厲，然約情束欲，安命觀化，幼而好學，至老弗衰。常語人曰︰「吾讀書可用蠲忿釋悁，雖值佛逆，得開卷時許，如回溫泉以銷冰雪，扇清風而解熱煩也。」其姿之近道如此。

年二十五，入博爾都郡議院為議員。法舊制諸郡議院，法家所聚，民有訟獄，則公享之。先是其季父入貲，為其院主席，父子冠假䯰，衣黑衣，時以為寵。逾二載而季父捐館舍，遺令以其位傳猶子
孟德斯鳩，俸優政簡，時事國論，多所與聞，然而非其好也。視事十稔，年幾四九，又以其位讓人，退歸林墅。蓋自茲以往，至於沒齒，都三十年，舍探討著述之事，無以勞其神慮；而舍歷史政治，又無以為其探討著述。若孟德斯鳩者，殆天生以為思想學問者歟？

其著書甚蚤，年方二十齡，有《神學論》。又嘗考羅馬宗教所與治術關係者。然不甚求知於人，世亦不知重也。年三十二，成《波斯文錄》。借彼土之文辭，諷本邦之政教，移情剡目，通國為懽，而教會深銜之。方其罷博爾都議院主席也，適巴黎國學有博士闕待補，孟德斯鳩甚欲得之。而翊教伏烈理使謂其長曰︰「《波斯文錄》於國教多微辭，今國學顧容納其作者，王將謂何？」其長懼而不敢。孟德斯鳩乃以書抵之曰︰「足下辱我已甚。吾計惟出奔他國，庶幾棲息餘生，自食其力。所不能得諸同種者，猶冀遇諸他人耳。」伏烈理不得已罷攻，而孟德斯鳩補博士。已而游奧之維也納，更匈牙利，盡交其賢豪。踰嶺度威匿思入羅馬，謁教王。教王禮遇有加，不以《文錄》為意。北旋，登瑞士諸山，溯來因之水，北出荷蘭，渡海抵大不列顛，居倫敦者且二稔。於英之法度尤加意，慨然曰︰「惟英之民，可謂自由矣。」入其格致王會，被舉為會員。最後乃歸法，徜徉布來德、巴黎間。一七三四年，成《羅馬衰盛原因論》。論者稱其裁勘精究，斷論切當，於古得未嘗有者。顧所發憤，乃在《法意》一書，當此時，屬稿者已六七年矣，前論特其嚆矢而已。精銳綆修，窮晝夜矻矻，凡十有四年，而《法意》行於世。遐搜遠引，鉤湛矚幽。凡古今人事得失之林，經緯百為，始終條理。於五洲禮俗政教，莫不籀其前因，指其後果。既脫稿，先以示同時名碩海羅懷紂。海羅懷紂嘆曰︰「作者宇宙大名，從此立矣。」印板既布，各國迻翻，一載間板重者二十二次。風聲所樹，暨可知矣。福祿特爾嘗稱曰︰「人類身券，失之久矣，得此而後光復。」拿破崙於兵間擕書八種自隨，而《法意》為之一。後為其國更張法典，勒成專編，近世法家仰為絕作，而《法意》則其星宿海也。年六十有六，卒於家，時為一七五五年二月十日。方其彌留也，以宗教有懺悔之禮，神甫輩以孟生平於其法多所誹毀，頗欲聞其臨終悔罪之言，然卒不可得，但叩之曰︰「孟德斯鳩，若知帝力之大乎？」對曰：「唯其為大也，如吾力之為微。」

嚴復曰︰「吾讀《法意》，見孟德斯鳩粗分政制，大抵為三︰曰民主，曰君主，曰專制。其說蓋原於雅理斯多德。吾土縉紳之士，以為異聞，慮叛古不欲道。雖然，司馬遷《殷本紀》言伊尹從湯言九主之事，注家引劉向《別錄》。言九主者，有法君、專君、授君、勞君、等君、寄君、破君、國君、三歲社君，凡九品，是何別異之眾耶？向稱博極群書，其言不宜無本。而三制九主，若顯然可比附者。然則孟之說非創聞也，特古有之，而後失其傳云爾。」

## 據
* 嚴復《孟德斯鳩傳》
甘肅省

**甘肅省**在隴西，漢地之西極也。自隴至河西，方四十五萬公里，口二千六百萬。五穀不能自足，唯瓜果羊馬美。蓋少雨多日，利瓜果生；地近草原，利牧羊馬。其地風大，乃以風力發電。青海稀金、新疆石油，亦多聚甘肅，以輸中國也。

## 沿革

古隴西河西地也，秦人初居處。漢初，匈奴盛，據河西。元狩間逐退匈奴，得河西地，遂置四郡，甘肅始屬中國。魏晉時五涼三秦繼立。唐時為西行要道，一時繁盛。宋時屬西夏，夏取甘州、肅州之名，置甘肅軍。元至元二十三年始置甘肅行省，明復廢入陝西。清康熙二年，分陝西置鞏昌省，五年復甘肅名。甘肅遂立。

初，甘肅兼轄西域、寧夏，西寧亦屬之。光緒十年，析西域地立新疆省。中華民國十八年，析銀川置寧夏省，復以西寧為青海省治。中華人民共和國立，一九五四年廢寧夏省，銀川復歸甘肅。一九五八年，許銀川寧夏舊地予回族自治。一九六三年，西北諸省明定省界，遂成今制。

甘肅得利於祁連山雪水，自四郡置，商旅西行，莫不由此。浮屠教師，多取道甘肅地來華佈教。是以漢唐以來，甘肅浮屠大盛，多營石窟寺。今存者，敦煌莫高窟、天水麥積山、臨夏炳靈寺等，皆傳名於世。

## 政區
今甘肅治蘭州市，轄十二市二州。二州者，各以回回、藏民自治也。

### 地級市
蘭州市、嘉峪關市、金昌市、白銀市、天水市、武威市、酒泉市、張掖市、慶陽市、平涼市、定西市、隴南市。

### 自治州
回民治臨夏州、藏民治甘南州。

## 它典
* 甘肅省政府 

分類:中華人民共和國諸省
巴東郡

**巴東郡**，漢唐所設，在今重慶市東。

漢獻帝初平六年（《華陽國志》舊本作「元年」，近人任乃強乃據《後漢書·郡國志》劉昭注引譙周《巴記》改，是時劉璋未改年號「興平」。），征東中郎將趙韙建議分巴郡。故益州牧劉璋，以墊江以上為巴郡，以江州至臨江為永寧郡，朐忍至魚復為固陵郡，巴遂分矣。

建安六年，固陵人蹇胤上書白璋，爭巴名。璋乃改固陵為巴東，是為三巴。巴東縣有涪陵，縣人謝本白璋，求分置丹興、漢髮二縣，以涪陵為郡。璋析為巴東屬國。

漢烈祖入益州，改為江關都尉。建安二十一年，以朐忍、魚復、漢豐、羊渠，及宜都之巫、北井六縣為固陵郡，治魚復。章武元年，朐忍縣人徐慮、魚復縣人蹇機，以失巴名，上表自訟。烈祖從之，復為巴東。

晉改永安為魚復，仍治巴東，領三縣，戶六千五百。南北朝時，郡州多有變革，隋立，巴東郡轄域擴增，領縣十三，戶二萬一千三百七十，治人復。唐時改巴東郡為歸州。
毛澤東

**毛澤東**，字**潤之**，又作**潤芝**，湖南湘潭人也。清光緒十九年十一月十九日生於韶山。其父貽昌，母文氏皆力農。

少聰睿，其師奇之。然厭舊學，好小說，《三國》、《水滸》皆熟稔於胸。當是時，綱維崩朽，國人思變，西學之風漫衍村野，毛亦多受浸染。及長，就學長沙師範，嘗與同好遊橘子洲，作詞曰：「問蒼茫大地，誰主沉浮。」及長，學日精，志愈奇，時人戲稱「毛奇」。

復於長沙創新民學會，傳檄楚地，意在新民革敝，重整社稷。後遊歷北京，供職北大圖書館。時逢馬學東漸，李守常、陳仲甫等號呼天下，圖謀共產救國，得俄人襄助，黨於上海。創黨集會，毛為書記。方是時，為李守常器重，得為共黨股肱。爾後，孫文倡聯俄聯共，澤東遂入國民黨，任代宣傳部長。及文崩，蔣汪爭雄，先後清黨，起兵剿共，以圖收其黨心，共黨幾於殆滅。後，共黨黨首仲甫廢，澤東首倡以武衛黨，黨人多響應。

民國十六年九月九日，澤東起事於湘。因兵力不濟，退避三灣。澤東於此地肇創攜黨治軍之法，蓋此為共黨「起自草莽，達於天下」之重器憲章，失此，則不免為流寇矣。其後澤東率眾，入贛西井岡山，割據村野，以養羽翼。朱德、陳毅、彭德懷亦先後合兵井岡。澤東等人，名其軍曰紅軍，採共黨學說，盡收豪紳地主資財，或充作軍餉，或分諸貧農，以收人心，國府則稱之為匪。

其時，中正與諸軍閥爭，大戰中原，無暇他顧，共黨得擴軍掠地，勢力日壯。及中原事平，乃大驚共黨坐大，遂興師進剿，四役未克。然共黨內鬨，澤東失勢。遂致指揮失當，潰敗難挽。乃棄地他走。軍至貴州遵義，澤東與左右發難，責博古、李德等輕用大軍，無勇無謀，乃使其損兵折將，竄避不及。毛得洛甫、王稼祥等力舉，得重掌兵權。思避國府鋒芒，乃四渡赤水，以避中正追剿。至川西，與張國燾合軍。然澤東部雖為中央，經轉戰勞頓，兵員大損，國燾兵眾，甚輕之。國燾意欲取共黨兵權，毛等力抗之，乃罷。國燾心所不甘，乃陽作異議大軍北上，陰謀火拼，為葉劍英悉，馳以告毛，澤東大驚，提師北遁。輾轉隴陝，雙悉陝北為劉志丹等所據，是其黨也，大喜，遂往投之。

後共黨據陝北之地，倡聯中正，抗日本。初，中正以其匪類，不許，然國民黨張學良、楊虎城二將反，陰結共黨，適中正西巡，囚之，號曰兵諫。共黨使周恩來斡旋，中正遂許聯共抗日。其後，澤東得立足陝北，整頓其黨其軍。越十年，其勢益雄，又三年而敗中正，另立新朝，號「中華人民共和國」。而國府則播遷臺灣。

開國之初，澤東欲交蘇聯，而拒美國。為表竭誠，親詣蘇聯，為史達林祝壽。是時，澤東亦欲收旅順、大連、復長春鐵路。然史達林欺大陸百廢待舉、有求於人，乃陽奉陰違，欲從中取便。然澤東未稍退讓，留蘇半載，至成方返。後北韓金日成為一韓國，與蘇合謀，出師南侵，未幾而潰。澤東力排眾議，舉師朝鮮，名曰志願軍，與美相抗，初戰大捷。美臨陣易帥者二，後知中共戰法，又增戰車炮銃飛機，志願軍遂日死傷累萬。然美亦久攻不進，兩軍焦灼於戰線，遂相約停戰，劃定南北，至今未有戰事。韓戰一役，民心振奮。雖多委耗，然其於天下形勢，多有裨益。後美為扼蘇中，又興師越南，中共輸輜重糧食助之，美終疲於戰事而罷兵。

一九五七年，澤東嘗大興反右，連坐者甚眾。後又倡大躍進，以圖超英趕美，實則虛耗國力，侵擾民生，期間餓斃者不可勝計。然其亦有所建樹，至其辭世之時，工業經濟已成體系。

一九六六年，興文化大革命，使其時人人自危。稍有語失，皆遭攻訐欺辱，甚者身陷囹圄。廣西有為表革命之意而食人肺肝者。此禍十年，國家昏亂，中華文化，殆於盡毀。故文革之事，乃澤東最為人所詬病者。

一九七二年，美國總統尼克遜訪華，晤澤東。至此，中美漸始復交。

一九七六年，九月九日，歿，年八十三歲，中國共產黨藥存其體，更於北京中華門舊址，樹毛主席紀念堂厝其柩。
## 據
海北藏族自治州

**海北**，在青海東北，北抵甘肅。張掖、永昌毗鄰。

## 沿革
古為羌地，漢元始三年，置西海郡。晉和十六年置西平郡，屬北涼之地。隋大業五年，隋煬帝大敗吐穀渾，改置西海郡。貞觀五年置米川縣，咸亨三年諾曷缽于浩門水南，唐廣德元年徒蕃據青海，海北州屬其域。元設吐蕃等處宣慰司都元帥府，海北州歸其管轄。明正德四年，蒙古和碩特部落固始汗自新疆入青海，築大通、白塔、永安。清乾隆九年遷衛于白塔，二十六年，改衛為縣治。民國十八年置亹源縣，祁連設治局，海晏設治局。

## 它典
* 海北藏族自治州政府 

分類:青海省區劃
孝經

**孝經**，列「十三經」，昔謂孔子言孝道於曾子也。今或謂曾子、子思、孟子後學所作。逮至近世，學者或以為今本孝經成於戰國也。
## 書義
孝經本義，在於孝父母而悌兄弟，進而推己及人，推孝悌之義於天下，以廣顯父母之名而成仁義之道。此儒家之本，故子曰：「吾志在春秋、行在孝經」，是也。

孝經之始也，乃開宗明義而云：「夫孝，德之本也，教之所由生也。」，又云：「夫孝，始於事親，中於事君，終於立身。」 故天下之大道達德悉在於此也。
## 分章
孝經今分為九卷十八章，其詳如下：

卷一 開宗明義章第一

卷一 天子章第二

卷二 諸侯章第三

卷二 卿大夫章第四

卷二 士章第五

卷三 庶人章第六

卷三 三才章第七

卷四 孝治章第八

卷五 聖治章第九

卷六 紀孝行章第十

卷六 五刑章第十一

卷六 廣要道章第十二

卷七 廣至德章第十三

卷七 廣揚名章第十四

卷七 諫諍章第十五

卷八 感應章第十六

卷八 事君章第十七

卷九 喪親章第十八
## 傳習
孝經之傳習尚矣。孔子曰：「春秋屬商、孝經屬參」，可知孝經由孔子傳于曾子。戰國之時，已遍傳天下，故呂氏春秋等嘗引之，而徑
稱曰「孝經」，是此經為「十三經」中稱「經」之最先者。秦定天下而有「焚書」之禍，儒學寢微，孝經不傳。

逮至漢世，天下初定，學者往往而出。至於文帝，始立孝經於學官，與「論語」、「爾雅」、「孟子」並列為「傳記博士」。自是，孝經大行，終漢一代，人皆誦習，家所藏有。至於帝宮宿衛，販夫走卒輩，亦皆能明孝經。又前漢武帝之時，臨淮太守孔安國上家藏「古文孝經」，後漢鄭玄曾為之注。

六朝之時，以孝治天下，故益重孝經，清談名士皆好之，與「道德經」並，以為不下於「論語」也。

至於李唐，三教並重，而玄宗擇「孝經」、「道德經」、「金剛經」為儒、道、佛之至經，統合今古，親為之注。并以親書刻石，立于長安官學，曰「石台孝經」者，今尚存於西安碑林中。

至於宋代，邢昺奉詔依玄宗之注與前人之論作「孝經疏」，傳於世，為今之「十三經注疏」所本。
## 雜言
孝經共千八百餘字，為諸經之最短；而唯孝經為御注。

後世多有以孝經為祝禱、驅邪者，以為能通神也。

近世有學者或以為孝經實似「禮記」之文，故其作在戰國甚或秦漢時也
## 進學
*《孝經》中英對照
公尺

**公尺**者，萬國公制之度也，本泰西之法，所以計長短。今定一公尺之長，即真空中光行二億九千九百七十九萬二千四百五十八分秒之一所歷之程。中土舊譯「**米突**」，蓋取法文之音，略稱「**米**」，或造「**粎**」字以紀之。以其通行萬國，有異乎華夏舊制，故冠以「公」字，號曰「公尺」。
## 沿革
按「米突」之名，溯其本源，出於希臘語「μέτρον καθολικόν」，義為「公度」。西曆一六七五年，意大利格致家布拉提尼始創斯名。然建言以十進之法統一度量者，實肇於一六六八年英人威爾金斯。

初，法人定度，以過巴黎之經線，自赤道至北極，取其千萬分之一以為一尺。後人測量，覺地球非真圓，微有差池，乃合鉑銥二金鑄造原尺，以為定制。

及至一九八三年，萬國公制公會廢舊準，改以光速定之，即前所謂光行二億九千九百七十九萬二千四百五十八分秒之一之程，以為一公尺，沿用至今。

## 化裁
公制皆以十進。一公尺，十分之為公寸，百分之為公分，千分之為公釐。十公尺為公丈，百公尺為公引，千公尺為「**公里**」。大陸今多逕呼為「米」，其下依次曰分米、釐米、毫米；其微細者，復有微米、納米。微米者，百萬分之一米也；納米者，十萬萬分之一米也。
## 參
萬國公制

萬國公制，簡稱**公制**，或稱**國際單位制**，乃諸國共用之度量衡也，取十進制以計。法人製之。初，歐陸諸國度量未一，格致、商賈，多有不便。法國革命，立爲新制，後漸爲諸國所取。

昔英法世仇，英治諸地多不行此法，至二十世紀下半葉，乃從之。遍觀當世諸國則於官惟美國、緬甸、賴比瑞亞未行耳。於民，諸地風俗各異，輒未一之，英人多行英制，華人多行市制是也，惟以官定算率可乘而換之也。

## 單位

萬國公制基礎單位有七，曰秒、曰米、曰千克、曰安培、曰摩爾、曰開爾文、曰坎德拉。其餘單位，皆由此出。
徒刑

**徒刑**者，繫於圜土而役使之，以明恥也。唐五刑之一也。中夏之徒刑始於周，秦有城旦、鬼薪白粲、隸臣妾之制，漢始罪人有期，魏晉曰髡、作，迨元魏時，定刑名曰徒刑。隋唐之制，徒刑五：一年，贖銅二十斤；一年半，贖銅三十斤；二年，贖銅四十斤；二年半，贖銅五十斤；三年，贖銅六十斤。其後各朝皆以為成法。

晚清西學大漸，沈家本等援泰西律例更作刑律，廢唐制而定有期徒刑、無期徒刑之制。國、共皆用之，至今不改。

## 據
* 長孫無忌《唐律疏議》卷第一名例
經

三極彝訓，其書曰**經**。經也者，恆久之至道，不刊之鴻教也。故象天地，效鬼神，參物序，制人紀，洞性靈之奧樞，極文章之骨髓者也。皇世《三墳》，帝代《五典》，重以《八索》，申以《九丘》。歲曆綿曖，條流紛糅，自夫子刪述，而大寶鹹耀。於是《易》張《十翼》，《書》標七觀，《詩》列四始，《禮》正五經，《春秋》五例。義既埏乎性情，辭亦匠於文理，故能開學養正，昭明有融。
民律大全

《**民律大全**》，或曰《**國法大全**》、《**羅馬律全書**》，古羅馬律書也。乃東羅馬敕修四部律之合。

## 沿革
皇朝末造，訴訟一準敕條。然自共和末至皇朝，歷朝律令盈於幾閣，典者不能遍睹。東朝帝優士丁尼立志中興羅馬，欲酌中制以垂後世。五二八年命特裡波尼等十人刪定前朝敕令，分門編輯為十二卷，是為《優帝編敕》，五三四年更定。五三零年，復命特裡波尼等十六人集四十律博士著述五十餘說，編成《學說匯纂》五十卷；又增訂蓋尤斯《律學進階》四卷，以為欽定明法科經。五六五年，優帝崩。後人集優帝五三四年至五五五年散敕一百六十八條，是為《優帝新編敕》。《優帝編敕》、《學說匯纂》、《律學進階》、《優帝新編敕》合謂曰**《民律大全》**。

《民律大全》集羅馬律之大成。法、德制民律皆摹之。近世華夏律仿法、德，亦不脫《民律大全》之窠臼。蓋中外之民律，無出羅馬律之右者。

## 他典
*''Corpus Iuris Civilis'' Mommsen and Krueger.
*''Corpus Iuris Civilis'' Lion, Hugues de la Porte, 1558-1560.
** Digestum vetus
** Infortiatum
** Digestum novum
** Codex
** Volumen parvum
*The Roman Law Library Including *Corpus Iuris Civilis*, Mommsen and Krueger.
九章律

**《九章律》**，漢之律書也。漢律四部六十篇，《九章律》其一也。今佚。

## 沿革
秦政苛暴，民皆嗟怨，陳、吳揭竿而群雄影從。漢高祖起於寒微，入咸陽而定關中，悉除秦苛律而約法三章。又五年平項羽定天下，而四夷未附，兵革未息。高祖憂法網疏而漏吞舟之魚，命蕭何取秦法宜於時者，作律九篇。是為《九章律》。

《九章律》乃華夏古律所宗，終漢之世行用。魏代漢室，傍采漢律，納禮於中，制《新律》十八篇，乃廢。

## 要義
律分九篇，而條法與時俱增。其律義一從悝、商，不通於禮；且為急就之典，律文錯雜，不便于時；遂有春秋決獄之例。其九篇略曰：
***盜**，懲謀財。
***賊**，懲害命。
***囚**，定囚鞫。
***捕**，論捕亡。
***雜**，懲六禁。
***具**，定名例。
***戶**，論戶役。
***興**，論興造。
***廐**，論廐驛。

## 據
* 司馬遷《史記》
* 班固《漢書》
* 王立民《中國法制史》
匡章

**匡章**，又曰**匡子**、**章子**、**田章**、**陳璋**，齊人也，或言齊宗族人。生卒年不明。歷事齊威王、宣王、閔王三朝，屢建戰功，時當周顯王至赧王朝。

顯王三十五年，齊王與魏王會徐州，諸侯相王也。時匡章之難惠子以王齊王，匡章謂惠子曰：「公之學去尊，今又王齊王，何其到也？」惠子曰：「今有人於此，欲必擊其愛子之頭，石可以代之。」匡章曰：「公取之代乎，其不與？施取代之。子頭所重也，石所輕也。擊其所輕以免其所重，豈不可哉？」匡章曰：「齊王之所以用兵而不休、攻擊人而不止者，其故何也？」惠子曰：「大者可以王，其次可以霸也。今可以王齊王而壽黔首之命，免民之死，是以石代愛子頭也，何為不為？民寒則欲火，暑則欲冰，燥則欲溼，溼則欲燥。寒暑燥溼相反，其於利民一也。利民豈一道哉？當其時而已矣。」

時惠子為魏相，匡章謂惠子於魏王之前曰：「蝗螟，農夫得而殺之，奚故？為其害稼也。今公行，多者數百乘，步者數百人；少者數十乘，步者數十人。此無耕而食者，其害稼亦甚矣。」惠王曰：「惠子施也，難以辭與公相應。雖然，請言其志。惠子曰：『今之城者，或者操大築乎城上，或負畚而赴乎城下，或操表掇以善睎望。若施者，其操表掇者也。使工女化而為絲，不能治絲；使大匠化而為木，不能治木；使聖人化而為農夫，不能治農夫。施而治農夫者也』。公何事比施於螣螟乎？」說以不聽、不信。

顯王四十年，孟子至齊，齊相儲子來見孟子。匡章曰：「陳仲子豈不誠廉士哉？居於陵，三日不食，耳無聞，目無見也。井上有李，螬食實者過半矣，匍匐往將食之，三咽，然後耳有聞、目有見。」孟子曰：「於齊國之士，吾必以仲子為巨擘焉。雖然，仲子惡能廉？充仲子之操，則螾而後可者也。夫螾上食槁壤，下飲黃泉。仲子所居之室，伯夷之所築與？抑亦盜跖之所築與？所食之粟，伯夷之所樹與？抑亦盜跖之所樹與？是未可知也。」曰：「是何傷哉？彼身織屨、妻辟纑，以易之也。」曰：「仲子，齊之世家也。兄戴，蓋祿萬鍾。以兄之祿為不義之祿而不食也，以兄之室為不義之室而不居也，避兄、離母，處於於陵。他日歸，則有饋其兄生鵝者，己頻戚曰：『惡用是鶃鶃者為哉？』他日其母殺是鵝也，與之食之。其兄自外至，曰：『是鶃鶃之肉也。』出而哇之。以母則不食，以妻則食之；以兄之室則弗居，以於陵則居之。是尚為能充其類也乎？若仲子者，螾而後充其操者也。」

齊威王末年，張儀挾秦勢以相魏，時韓、魏合於秦，秦之假道韓、魏以攻齊，齊威王使章子將而應之。與秦交和而舍，使者數相往來，章子為變其徽章以雜秦軍。候者言章子以齊入秦，威王不應。頃之間，候者復言章子以齊兵降秦，威王不應。而此者三。有司請曰：「言章子之敗者，異人而同辭。王何不發將而擊之？」王曰：「此不叛寡人明矣，曷為擊之！」頃間，言齊兵大勝，秦軍大敗，于是秦王拜西藩之臣而謝于齊。左右曰：「何以知之？」曰：「章子之母啟得罪其父，其父殺之而埋馬棧之下。吾使章子將也，勉之曰：『夫子之強，全兵而還，必更葬將軍之母。』對曰：『臣非不能更葬先妾也。臣之母啟得罪臣之父。臣之父未教而死。夫不得父之教而更葬母，是欺死父也。故不敢。』夫為人子而不欺死父，豈為人臣欺生君哉？」匡子聞之，誓死以效齊王。

初，田章父田鮪，知臣情，教其子田章曰：「欲利而身，先利而君；欲富而家，先富而國。」又曰。田鮪教其子田章曰：「主賣官爵，臣賣智力，故自恃無恃人。」後章諫其父，其父不從，被父憎嫌，為父所逐，章遂游他邑。亦耽仁義，學讀忘歸，終身不見父，其父臨終，而章不見。故時人公都子謂匡章不孝，曰：「匡章，通國皆稱不孝焉。夫子與之游，又從而禮貌之，敢問何也？」孟子曰：「世俗所謂不孝者五：惰其四支，不顧父母之養，一不孝也；博弈、好飲酒，不顧父母之養，二不孝也；好貨財、私妻子，不顧父母之養，三不孝也；從耳目之欲，以為父母戮，四不孝也；好勇鬥狠，以危父母，五不孝也。章子有一於是乎？夫章子，子父責善而不相遇也。責善，朋友之道也。父子責善，賊恩之大者。夫章子豈不欲有夫妻子母之屬哉？為得罪於父，不得近；出妻屏子，終身不養焉。其設心以為不若是，是則罪之大者。是則章子已矣。」故莊子譏曰：「匡子不見父，義之失也。」

慎靚王三年，燕王噲以國讓相子之，顧為臣，國事皆決於子之。慎靚王六年，燕亂，百姓恫恐。將軍市被與太子平謀，攻子之。諸將謂齊王曰：「因而赴之，破燕必矣。」齊王因令章子將五都之兵，以因北地之眾以伐燕。士卒不戰，城門不閉，燕王噲死，齊大勝，五旬而舉之。齊人禽子之而醢其身也。

齊取燕後，殺其父兄，累其子弟，毀其宗廟，遷其重器，匡章不能禁止。周赧王元年，燕人畔。時諸侯將謀救燕，遂班師回齊。三年，魏擊齊，虜聲子於濮上，章子走。

赧王十二年，田文為齊相，時秦楚連橫，齊以楚負約為名，合韓、魏以攻楚。齊使章子，魏使公孫喜，韓使暴鳶共攻楚方城，楚令唐篾將而拒之。軍相當，六月而不戰，齊令周最趣章子急戰，其辭甚刻。章子對周最曰：「殺之免之，殘其家，王能得此於臣。不可以戰而戰，可以戰而不戰，王不能得此於臣。」與楚人夾泚水而軍，章子令人視水可絕者，楚人射之，水不可得近。有芻水旁者，告齊候者，曰：「水淺深易知。楚人所盛守，盡其淺者也；所簡守，皆其深者也。」候者載芻者與見章子，章子甚喜，因練卒以夜奄楚人之所盛守，破楚軍于垂沙，禽殺唐篾。

赧王十七年，齊使匡章。與韓魏共攻秦，至函谷軍焉，凡三年。赧王十九年，五國攻秦入函谷軍焉，秦急謀割地自救，使公子池以三城講於三國，與魏封陵、晉陽，與韓武遂以和，三國之兵乃退。

其年孟冬，齊王使匡章伐燕，戰於桓之曲，燕不勝，覆三軍，獲二將，十萬之眾盡。權之戰，燕再戰不勝，趙出兵救燕。是役後，匡章退隱，而齊南破楚、西服秦、北敗燕，威震天下，匡章之功不可沒也。
## 據
富牌國際航空港

**富牌國際航空港**，處化城庯郊之富牌，去其市西南十六公里。居西南之首，越南之六。

## 史
成於一九三八年，本名**富牌航空港**，務越戰之用，戰後乃易民用。復擴建，今越南地二十有二耳。

## 參
* 化城庯

## 它典
燭線

**燭線**者，又**陰陽燭**，**K線**，**棒線**諸異名，計價之法。示一時內初、末、高、低之價，明晰易懂，為投資人所樂用。其法據聞首創於本間宗久，為日本江戶時米商，製斯法以記每日之米價，後傳佈東西，遍用股票、期貨、外匯諸市場。

燭線分陰陽二種。陽線末價大於初價，陰線反之。又有十字星一名，專謂首末價相等之線。至於陰陽二線之色，東西不同。東方多陽紅陰綠，為舊習。西方反是。凡一燭線者，必有二原質，曰體，曰影。體者，或謂實體，為首末價間之粗線。影者，或謂影線，為高低價間之細線。

## 棒線
**[[:zh:美國線 (技術分析)|棒線]]**，一名**美國線**，西名Open-High-Low-Close chart，略云**OHLC** chart，通行西方，中原少見。繪之以豎線，亦可示「初、高、低、末」之價，豎線表高低價差，左側橫線為初價，右側橫線乃末價，繪製較易。別有僅表「高、低、末」價者。棒線顏色有仿燭線陰陽，亦有單色示之。

## 形態

燭線有諸形，各賦其名，茲列於其下備閱：

* 圖一曰陽（White candlestick），示上升之行情，其體愈長，其勢愈強。
* 圖二曰陰（Black candlestick），示下降之行情，其體愈長，其勢愈弱。
* 圖三曰長下影（Long lower shadow），多於牛市示人。
* 圖四曰長上影（Long upper shadow），多於熊市示人。
* 圖五曰錘（Hammer），此跌勢中反轉之兆。
* 圖六曰倒錘（Inverted hammer），此升勢中反轉之兆。
* 圖七曰小陽（Spinning top white），此尋常之形，買賣雙方匹敵故。小陰、星線同之。
* 圖八曰小陰（Spinning top black）。
* 圖九曰星（Doji）。
* 圖十曰長影星（Long legged doji），價高點反轉之兆。
* 圖十一曰蟌（Dragonfly doji），轉勢之兆，碑線亦然。
* 圖十二曰碑（Gravestone doji）。
* 圖十三曰無影陽（Marubozu white），升勢奇強之態。
* 圖十四曰無影陰（Marubozu black），跌勢極強之態。
鈉

**鈉**者，一作**鏀**，一作**鹻精**，或作單字「金堿」。化學元素也，符號Na，原子序十一，屬鹼金屬。質輕且軟，新剖時銀而白，遇氧漸啞，性躁烈，遇水即沸，故貯於煤油，弗自存於世，以化合態存於坤輿，故古人未有得鈉者，今科學家以電解氯化鈉乃得之。併氯得食鹽，存於大海，兼併氫、氧，得氫氧化鈉，併氫、碳酸，得小蘇打。鈉鹽者，人所必須也。

一八零七年，英國人戴維電解熔融之氫氧化鈉，始得之並名之。

## 同位素
同位素者有十五，自鈉十九至鈉三三。性穩者獨鈉二三，餘者皆具放射性。

## 性
輕而軟，能剖之以刀。其性甚烈，取鈉而投之於水，則浮游水上而有火出，須臾有爆炸之聲，生氫氧化鈉。煮之至九十八度則熔。
鼠標

**鼠標**，亦名**滑鼠**，電腦之輸入器，所以驅螢幕遊標者也，其狀圓首，隆腹，曳以長線，若鼠，因名。一九六八年，美利堅科學家道格拉斯首創之。今之常見者，狀近橢圓若卵石，隆腹平底，大小或有一握，內或藏小球，或置小燈，更有集成電路，以線連諸主機。平移鼠標，則軌跡借電子信號以達主機，游標遂步趨之。其上置鍵、輪，以鍵或單擊，或雙擊，或拖拽，則程式相而應之。視窗系統之行，鼠標誠輸入重器，與鍵盤合號「鍵鼠」。

## 史
其初創也，甚簡，惟具雛形耳。一九八零年，創光電鼠標，繪細網於紙，鼠標行其上，以底部二極管照之，細格有明暗，則反光有強弱，由是可得移鼠之方位及遠近，精度倍增。越明年，商者即沽之於市。一九八三年，羅技創機械鼠標，用滾球以替二極管，而內置二桿正交，桿與球切，球動而桿亦轉，桿端設輪，有齒周布，側以光照，則輪齒使明暗有別，另採元件納之，遂生信號而知球行之跡。由是，鼠標行諸桌面，不復以細格紙襯之矣。一九九九年，安捷倫公司頒新程式，復用光學鼠而亦得免襯紙。其後，科技日新，上藍牙、紅外之技，卒得免導線之縛。

## 用
於視窗系統中：鼠標用法有六：
***單擊**：撳按左鍵隨釋之，常以之定屏上某物，倘被指處為圖標，顯之，以示將有後動於其上也，名曰：「選定」；倘所指為菜單、按鈕，則意為行該項所屬之事也。
***雙擊**：速作單擊者二，其所指者多為圖標，啟其所指程式耳。
***右擊**：撳按右鍵，多使程式現「右鍵菜單」。右鍵菜單者，列某物之性用，可進而更之者也。
***移動**：握鼠標而移之，遊標隨行也。
***拖拽**：撳按左，繼平移，隨釋，可定游標所經行矩內眾字標圖者，後則可複剪以備他用，亦可復右，以更其性。
***滾動**：或推滑輪，使屏上翻頁也，所視下行，或撥曳之，則反其道。
南昌市

**南昌市**者，今江西省治也。地處贛江下游，東北濱鄱陽湖。古稱豫章，亦曰洪州。

## 史
漢高帝六年，命潁陰侯灌嬰定江南，築城於此，號曰灌城。是年析九江郡置豫章郡，立南昌縣為附郭，屬揚州，南昌之名自此始。新莽篡漢，改豫章為九江郡。東漢建武中復故。晉屬江州。

南朝梁改豫章王國，陳復為郡。

隋開皇九年平陳，廢郡置洪州；大業三年復為豫章郡。

唐武德五年復稱洪州。貞觀初屬江南道，開元二十一年改屬江南西道。天寶元年改洪州為豫章郡，至德元年更為章郡，乾元元年復稱洪州。五代南唐交泰二年，升洪州為南昌府。

宋開寶八年平江南，復為洪州；天禧四年屬江南西路；隆興元年升隆興府。

元至元十四年改隆興路，二十一年更名龍興路。至正二十二年改洪都府，明年更南昌府。

明洪武三年，南昌、新建二縣同城而治，清因之而不改。

民國三年，置豫章道。十五年，國民革命軍克南昌，始設市。尋廢道，析南昌、新建二縣之郭內地置南昌市，直隸於省。
## 地理
江右境內多山，獨贛北夷曠，有平野衍沃。贛江、撫河、信江、鄱江、修水皆匯流於此。

南昌適居其樞，川澤交錯，物產豐饒，乃江南魚米之鄉也。
## 氣候
其地氣候溫潤，寒暑迭用，四季分明。
## 它典
*南昌市政府
分類:江西省區劃
圖蘭朵

**圖蘭朵**，三幕話劇，普契尼作。其劇普契尼生時未就，弟子阿爾法諾續之。劇中間採茉莉花曲調，為眾所熟識。

述元朝公主選婿事。元時有公主名圖蘭朵者，其先祖見擄於外族。公主欲復是仇，詔天下曰，公主擇婿，出謎語三，凡應選者，務推闡之，合者入選，誤者處決。詔出三歲，歿者不知凡幾。時韃靼王子卡拉富流亡於京師，忽逢父帖木兒、婢柳兒。後見公主之監斬波斯王子。卡拉富目之而心搖，繫念其美，乃欲應詔。父誡之，臣諫之，婢阻之，弗聽。赴而對之，皆中。公主悔恚而拒嫁。王子但出一謎，自謂拂曉之前，公主得知己名，則自殞其身。公主鞫訊其父婢，婢守密自盡。王子叱其暴，旋攔公主於懷，強吻之。復告之己名以乞死。公主感其誠，表下嫁之意，反宣昭王子名，謂曰“亞莫”，猶愛也。

中有名曲遐邇流傳，曰今夜無人入睡。是曲為詠歎調，王子歌之。

案圖蘭朵本出自波斯語，猶圖蘭之女也。圖蘭乃中亞一地，向為波斯所轄。朵者，女兒也。故事源自天方日譚，或仙女之篋。普契尼以是中亞故事，敷衍中國世情，爾時有異域之趣。

## 色目

* 圖蘭朵，公主，女高音
* 卡拉富，韃靼王子，男高音
* 阿圖姆，皇帝，男高音
* 帖木兒，韃靼王，男低音
* 柳兒，韃靼王婢，女高音
* 平氏，朝臣，男中音
* 龐氏，朝臣，男高音
* 彭氏，朝臣，男高音

及緇衣，衛戍，眾臣，百姓眾人。
喃字

縮圖|喃字之「吾言越南語」
**喃字**，昔越南文字也。

越南文分有漢詞、土詞，漢詞借自漢語，徑以漢字書之；而土詞不成字，不利於書。故越南之民，灋漢字之制，採假借、會意、形聲諸法，累構成字，名曰**喃字**。由是得漢字之音意，之言語，可敷用也。minh noi tieng viet
壯族

**壯族**，舊名**僮**，世居華夏西南。考中華諸部，除漢人外，繁衍之盛，無出其右者。布依、岱儂皆其同源，丁口凡二千餘萬。

其民風淳厚，世務稼穡，性善謳詠。且堅忍耐勞，素稱驍勇。有明嘉靖間，嘗應募以抗島夷，轉戰柘林、盛墩、雙溪橋、松江、崑山、陸涇壩、漕河涇諸陣，斬將搴旗，屢建殊功。
戰艦

縮圖|戰艦圖
**戰艦**，乃水師之利器也，雖今置之不用，猶有餘威。

西元一八九四年秋九月，日清兩國艦隊，戰於黃海，大清戰艦二，名曰：「定遠」「鎮遠」，皆為列強之中強者矣，一戰重創日艦。然以清國最終妥協，終不得參戰，為日艦圍攻，自沉於港，或被俘，此乃蒸汽戰艦戰爭之始也。

西元一九零六年，西歐強國大不列​​顛建巨艦，名曰「無畏」，一改傳統，乃多炮，航速較他之快矣。自此，戰艦樣式變革，德，法，美，俄，奧，意，日等諸列強紛紛效仿。至西元一九一四年，大戰爭始，又兩年，德意志，大不列顛交鋒日德蘭，雖戰鬥激烈，雙方戰艦無損失矣，然巡洋戰艦損失慘重，英損三，德損一。

大戰終，德意志敗，戰艦皆自沉英港。未幾，華盛頓會議，限制軍武，戰艦之建造，就此暫停。

西元一九三九年，大戰爭又始，歐美諸強再造戰艦。美戰艦艦隊太平洋艦隊，於珍珠港為日機襲，損失慘重，後美修復其艦，又造戰艦，圖報復也。尋與日交鋒，日大敗於中途島，自此一蹶不振。日不甘，遂又造巨艦，名曰「大和」「武藏」，其長二百六十，主砲英寸十有八，火力強，遂為日海軍象徵也。

此時，航母、飛機等起，戰艦流漸而敗落。德巨艦俾斯麥為其圍攻，因寡不敵眾而沉。而日兩戰艦為飛機所終矣。

西元一九四五年，二次大戰終，戰艦遂不得其用，皆送拆船廠，或於公場示之眾也。

今有人歎曰：「巨艦大砲，船堅砲利，威力無窮，然遇航母，飛機，乃至核，不過虛有其表，勉強塗飾矣。」
分類:兵
八桂學派

夫**八桂學派**者，起於嶺右，萃聚群賢，專治壯學。八桂者，廣西之別稱也。學派以「八桂」名，蓋彰其地域。斯說首見於陳吉生之文。學派肇乎西元二十稘中葉，開山祖師，黃現璠也，治民族學。

學派之興，肇端於西元一九五〇年代。初，黃現璠倡導實證，留心鄉邦文獻，旁搜民間口碑。凡歷代壯人起事，皆為之考據作傳。立說不泥於漢，亦不盡從於洋。傳道授業，從學者眾，遂成八桂學派。

學派之中，因專治有別，分為五支：

# 曰黃派：以黃現璠之姓而名。黃氏門下十八人，時稱「黃門十八賢」，多為壯人學者。此派專治壯人歷史、文化、文學、考古、教育、人物及典章制度。其法以考訂載籍為尚，歷稽圖譜、方志，輔以民族學、人類學之田野踏查，參以地下出土之物。著有《廣西僮族簡史》《儂智高》《壯族通史》《論韋拔群》《廣西土官制度研究》《韋拔群評傳》等。繼起諸派多沿其緒。
# 曰覃派：以廣西民族研究所三覃而名。覃乃昌乃黃偉城弟子、黃現璠再傳弟子。此派以壯人之文化、政治、農政、藝術為主。著有《壯族文化重組與再生》《廣西左江流域崖壁畫考察與研究》《壯族稻作農業史》《壯泰民族傳統文化比較研究》等。
# 曰壯醫藥派：專治壯民之醫藥。多承家學，若羅家安、班秀文、覃保霖、黃老五等。復以壯醫藥編為講義，設科黌宇。著有《壯族醫學史》《中國壯醫學》《中國壯藥學》等。
# 曰文藝派：專治壯民之語言、文化、民俗、詩歌、宗教。學者著有《壯語簡志》《壯族歌謠概論》《壯族歌圩研究》《壯族神話集成》等。
# 曰院派：多任教黌序，兼治壯族文理各科。派中有黃現璠再傳弟子，若李富強等。著有《太平天國時期壯族農民起義》《壯族人口》《中國壯學》等。

斯五支者，黃派最早出。五支門庭雖別，而源流則一。諸派一時並起，發軔於桂林，匯聚於桂海，遂融為一派。
## 兼查
*壯族
*壯學
## 據
* 陳吉生撰《試論中國民族學之八桂學派》，載乎《廣西社會科學》二〇〇八年第七至一十一期

分類:廣西壯族自治區
市盈率

**市盈率**者，估值之法，用以評衡股票之昂貶。式為股價除以每股收益。其法簡易，廣為習用。

循其理，股票之市盈率愈卑者，持之或然有贏；高者或損也。然實非如是，股票所處國、業、時之不同者，其市盈率非有定規，不可臆度其高低而裁斷之。
壟斷

**壟斷**者，一曰**辜榷**，獨占也。謂獨專其市，他不能共，施與量價，唯賈是聽也。

昔在廟堂之中，多榷束市物，鹽鐵馬茶，歷代損益，厚利故也。凡度支不衡，利不敷費，往往榷禁，以補國帑。而今壟斷之生，多本市場。究其由有四：一曰天然，市中一家本低可網利，多家本高則俱虧；一曰占材，一家獨之，他家俱無；一曰律護，如專利法等；一曰特許，官授之以專，而止他也。

壟斷有數態，曰卡特爾，謂商貨聯盟也；曰辛迪加，謂銷售聯盟也；曰托拉斯，謂信託壟斷也；曰康采恩，謂控股壟斷也。
齊丁公

**齊丁公**，太公子也。太公卒，嗣立為齊侯。

成王崩，迎康王於南門外。與衛康伯、晉侯燮、魯公伯禽、楚君熊繹共事康王。

丁公元子季子，讓國予弟得，食崔邑，遂為崔氏祖。

卒，葬周，子得立，為乙公。
## 家屬
*父姜齊太公尚
*子崔季子
*子齊乙公 得
## 據
*《尚書》
*《史記·齊太公世家》
*《春秋左氏傳》
*《禮記》
*《新唐書》
李善蘭

**李善蘭**，字**竟芳**，號**秋紉**。浙江杭州府海寧人。嘉慶十五年生，父祖烈，號虛古先生，乃經學名儒。母崔氏，名儒崔景遠之女。

善蘭少治經學，聰穎強記。總角，偶見九章算術於書架，取而讀之，以為可不學而能，是以從此好算。年十四，閱幾何原本，知數學推闡之義。後之杭州鄉試，不中。反得測圓海鏡及勾股割圓記於坊間。力研之，其術日精，造詣漸深。道光間，遞撰方圓闡幽一卷，弧矢啟秘二卷，對數探源二卷，四元解二卷，麟德術解三卷，遂聲名大噪。

咸豐二年，往滬，與偉烈亞力，艾约瑟，韋廉臣交，遞譯幾何原本，代數學，代微分拾級，圓錐曲線說，重學，談天，植物學，奈端數理等書。十年，入兩江總督曾國藩幕，以精數學，深為倚重。

同治六年，輯先時所作，更增垛積比類四卷，橢圓正術解二卷，橢圓新術一卷，橢圓拾遺三卷，火器真訣一卷，對數尖錐變法釋一卷，級數回求一卷，天算或問一卷，以成則古昔齋算學二十四卷。

光緒八年卒，年七十三歲。
金融學

**金融學**，謂資金融通管理之學也。為計學之一枝。資金之預算，財物之耗用，泉幣之生息，款項之籌募，風險之度測，母財之定價，投資之生財，總凡金錢計算之事，皆金融學之所涵。

夫金融一詞，本自英文finance譯出，然是英詞尚有異譯，或謂財政，財務，融資等。由是則華英二詞，其義有歧。西方學界多謂finance之用有二，一曰籌資理財，二曰投資定價，涉治商，證券，錢用，生財，禦損諸事，其說務微。中國多以貨幣銀行學及國際金融為要，言銀行收支，平準市場，製幣鑄金，政府財計，萬國互易，結算匯兌之事，其說在宏。故學人折衷兩見，分別二說，謂微觀金融，宏觀金融二學。微觀金融學為西人所習見之finance者，而宏觀金融學則多言國人所習用之貨幣銀行，除此，亦掩括微觀之涉宏泛者。
蒙古學

**蒙古學**者，究蒙古族之學也，蓋習其史、地、教、言、政、風俗之事。

若夫究蒙古族之學史，逾七百年，聚著數百卷，苞罗旁魄，皆不為無益無用之學，其宗旨特為醇正。

## 據
*內蒙古大學蒙古學研究中心

## 它典
* 蒙古學百科全書 
* 國際蒙古學史
藏學

**藏學**，亦稱**西藏學**，研藏族之學也。蓋習其史、地、教、言、政、俗之事。 

藏學郛之作，始於十八世紀初。而西藏考本始，則希臘史地碩師希羅多德及托勒密，已有西藏地理及方位之言。十三世紀間，泰西傳教士柏朗·嘉賓、威廉·魯布盧，其書記有西藏諸事。降至十四世紀間，意旅行家奧多里科·波代諾內、馬可·波羅抵中國，於遊記中記有西藏之宗教、風俗。而究藏傳佛教本始，則十七世紀初之耶穌會葡萄牙傳教士安東尼·安德拉德，彼於一六二六年越喜馬拉雅山，抵西藏西部之古格，於阿里西南部之扎布讓初立教堂，宣講基督教義，始究藏傳佛教。一六三一年，西藏西部之拉達克王治世間，盡夷異教，安德拉德由是被逐。迨至十八世紀初，耶穌會意大利傳教士伊波利托·傑西德里，抵西藏之拉薩，入寺院，習藏族之文、史、教、言、風俗，凡五年。後返國，專事著述，成藏史四卷，由是奉為泰西藏學家第一人，西藏亦廣為泰西人知也。然安氏之著，諸多誤漏。時藏族之究不為專學，僅散見於泰西人各家之著述焉。藏學初為專學，世謂始於匈牙利之東方語言學家克勒什·喬瑪。一八二〇年，喬氏抵西藏西部之拉達克，入扎斯卡之贊格拉寺院，苦習藏文，撰成英藏詞典。則自有此書，而後世知藏學為專科之學。一八三一年，喬氏居印度之加爾各答間，又編成藏文語法及詞典諸書，學林由是推為藏學之開山也。一八四二年，法人菲利普·孚考克斯，首創泰西藏族研究會。此時荷蘭人雅各布·施密特，又於俄之聖彼得堡開啟藏族之究帷幕，藏學由是廣為泰西人知之。 

迨至二十世紀間，英有查爾斯·貝爾爵士、威廉·弗雷德里克、A.斯坦因，意有朱塞佩·圖齊、盧西亞諾·伯戴克，法有P.伯希和、大衛•妮爾、雅克·巴考、羅爾夫·斯坦恩，德有H.霍夫曼，美有葛瑞·塔特尔、梅爾文·戈爾斯坦、杰弗裡·霍布金斯、羅伯特·巴尼特、馬修·卡普斯坦、埃利奧特·斯珀林、威廉·羅克崔爾、黛博拉•塞爾特、亞歷克斯·麥凱、杰弗裡·薩穆埃爾、大衛·傑瑪諾、傑尼特·嘉措，荷有范德康，俄有伊利亞·托爾斯泰、布魯克·多蘭、托馬斯父子，比有魏查理，奧有內貝斯基·沃捷科維茨、厄恩斯特·斯坦因凱爾勒、赫爾穆特·卡熱薩、霍斯特·拉斯克、庫爾特·托佩爾、赫爾穆特·陶切爾、黛博拉·塞爾特、鞏塔姆·哈佐特、戴姆伯格、查爾斯·然波，日有河口慧海、寺本婉雅、多田等觀、佐藤長、山口瑞鳳、青木文教、川喜田二郎、高山龍三、中根千枝、立川武藏、白館戒雲、福田洋一、奥山直司，皆藏學專家，斐然述作，名高一時，藏學由是中興。至於西藏本土之藏學，近百年來，代有專家，致力甚深，各著其書，倍為可觀。 

顧二百年以來，藏學專科，川增潮長，是以列國各有其專研，綿延不斷，充棟之書，數數增多，與時偕極。

## 據
 中國藏學網
期貨

**期貨**，定契約所以互易於他時也。買賣二者立契定於他日某時，以某價易以某量某物。其契約預設，條款劃一，以便流轉易手。

期貨為衍生品屬，以所易之物判，可為商品期貨、金融期貨二者。商賈憂日後貨物市價之不測，則以期貨為逕途，預價賤者買之，預價昂者賣之，於交割之日，期現二貨之損益相抵，由是不至於盈虧難計。

曰若稽古，東瀛之民，首開期貨之市。時在江戶，大米價之昇降，關乎國計征伐之成敗，米商擁貨而居，揆大米之豐減供求，而異時互易。洎今一八四八年，美國八十二商賈，建芝加哥期貨交易所，是乃先聲。越十七年，芝加哥穀物所，出定劃一之合約，眾所樂用，即今所謂期貨也。中華民國時，滬上交易所紛立，參與者眾。滿洲國嘗於東北十五城立交易所，經營大豆諸物。至共和國初立，行計劃經濟，禁私產私營，期貨乃絕。迨至一九九二年，始復設交易所，方其盛時，凡五十餘所，一度投機極盛。後為國務院所削裁。今所存者，計上海、大連、鄭州、中金所四者。

而今世界所易之物日蕃，計曰農物，如棉花、大豆、小麥、玉米、糖、咖啡、橡膠、菜籽油、棕櫚油等；曰金屬，如銅、鋁、錫、鋅、鎳、黃金、銀等；曰能源，如原油、汽油，世倡環保，各國俱負減排二氧化碳之責，然其量不等，遂有富國市二氧化碳排量於窮國之事。中國四交易所易之物各異，上海市金屬、工業品；鄭州、大連市農物；中金所以滬深三百指數為商貨。
電視

以電波受映像，然後人得觀之，是器也者，**電視**也。西曆一九二九年，英國廣播社俶試其放送。
臺南金華府

**臺南金華府**，在臺南市中西區，清道光十年竣工。民國九十四年十一月七日，成臺南市市定古蹟。廟奉關聖帝君與馬李二王爺。因雜處民居，故顯狹窄，惟格局尚稱完備。

## 簡介
金華府在臺灣府城五條港之北勢街（今神農街），為泉州晉江許氏所建，以奉關帝。及竣工，屢有修葺，古風不去。

此廟本為小廟，信眾故寡，香火亦稀，遂漸破落，然古風亦增。後因旅遊事盛，遂益見重，得復修葺。

## 外連
*臺南市政府文化觀光處——金華府

## 參考
建城

**建城**者，古羅馬年號也。初，羅馬曆立，以執政名紀年，人不知從也。後有人記事，以**自建城**某年某週某日記之，後人從而定之。以始王羅慕洛城羅馬之年為元也。蓋公元前七五三年也。

後凱撒校曆法，定儒略曆，紀年因舊未改。

基督教既傳，其眾欲改元。建城一三三一年，公教徒狄奧尼修請改元主臨，以建城七五四年為元。後基督教通四海，歐洲乃以狄氏之法。建城年後乃廢。文藝復興之世，有好復古者，倡用建城年，一時又盛。然百國皆用主臨年，復古風既靡，不復用焉。唯今羅馬祭慶之日復用之耳。